Өҙөлгән ынйы теҙмәһе - Боден фажиғәһенә 15 йыл тулды | Новости Башкортостана\n02.07.2017 в 13:19 \_\_ Общество \_\_ 726\nБөгөн «Башҡортостан һауа юлдары» самолеты пассажирҙарының Боден күле өҫтөндәге һауала һәләк булыуына 15 йыл. Матәм датаһына бәйле һәләк булғандарҙың туғандары һәм яҡындары Германияға сәфәре ойошторолдо. Авиаһәләкәт булған Юберлингенда Башҡортостан һәм Баден-Вюртембергтың рәсми кешеләре, йәмәғәтселеге ҡатнашлығында хәтер саралары үтә. 2002 йылдың 1 июленән 2-һенә ҡарай төндә авиадиспетчерҙың хатаһы арҡаһында «Башҡортостан һауа юлдары»ның Мәскәү—Барселона маршруты буйынса осҡан Ту-154М һәм «Боинг-757» йөк самолеты бәрелешә. Ту-154М самолетында экипаждың 12 ағзаһы һәм Испанияға ял итергә юлланған 57 пассажир, шул иҫәптән 52 бала була, уларҙың күбеһе – Башҡортостан кешеләре. Юберлинген ҡалаһы янындағы авиаһәләкәт урынында "Өҙөлгән ынйы теҙмәһе" һәйкәле ҡуйылған. Һәләк булғандарҙың барыһы ла тиерлек, балалар һәм экипаж ағзалары, Өфөнөң Көньяҡ зыяратында ерләнгән.


Әҙәби марафонды республиканың көнбайыш райондарында ҡаршы алалар // Мәҙәниәт | новости башинформ.рф\nӘҙәби марафонды республиканың көнбайыш райондарында ҡаршы алалар\n13:11, 5 ноября 2015 Мәҙәниәт\nӨФӨ, 2015 йыл, 5 ноябрь. /«Башинформ» мәғлүмәт агентлығы, Әлим Фәйезов/.\nБашҡортостанда әҙәби марафон республиканың көнбайыш төбәгендәге ҡала һәм райондарға күсте. 6 ноябрҙә уны Туймазы районы ҡабул итә. Сара ошо ерҙә тыуып үҫкән танылған драматург Әсғәт Мирзаһитовтың ҡәберенә сәскәләр һалыуҙан башлана.\nМуниципалитет хакимиәтенән хәбәр итеүҙәренсә, артабан Биләмә-ара үҙәк китапханала «Туймазы районының әҙәби картаһы» һәм «Тыуған яҡ тауыштары» тип аталған йыйынтыҡтың исем туйы уҙа. Китапҡа Туймазы районының билдәле шағирҙары һәм яҙыусылары Тимер Арыҫлан, Әсғәт Мирзаһитов, Суфиян Сафуанов, Эдуард Солодовников, Муса Сиражи һәм Камил Йыһаншиндың әҫәрҙәре тупланған.\nКитап уҡыусылар һәм марафонда ҡатнашыусылар шулай уҡ урындағы шағирҙарҙың ҡулъяҙмаларын тикшерәсәк.\nРеспублика әҙәби марафонының икенсе өлөшө Туймазы дәүләт татар драма театрында дауам итә. Унда әҙәби-музыкаль кисә ойошторола һәм Октябрьский ҡалаһына әҙәби марафондың символы — Китапты тапшырыу тантанаһы була.\nТеги: әҙәбиәт,әҙәби марафон


Өфөнөң Көньяҡ биҫтәһендә “Таш йылға” барлыҡҡа киләсәк | ГТРК «Башкортостан» — Новости Уфы и РБ\nӨфөнөң Көньяҡ биҫтәһендә “Таш йылға” барлыҡҡа киләсәк\n01 ноября 2019 — 19:36 ГТРК «Башкортостан»\nБыл эшсе атамалы паркты төҙөкләндереү Радий Хәбировтың ҡушыуы буйынса быйыл сентябрь айында башланды. Урман хужалығы хеҙмәткәрҙәре эре үҫентеләрҙе епшек ҡарлы һыуыҡ көндә юҡҡа ғына ултыртмай. Эре ағастар яҙын йоҡонан арынып үҫергә әҙер буласаҡ. Биләмәне парк итер өсөн оҙайлы әҙерлек эштәре башҡарылған. Төҙөлөш сүп-сары тулы йырын урыны тигеҙләнгән, һуҡмаҡтар һалынған, ҡарағай ағастарының эре үҫентеләре ултыртылған. Тәбиғи ағастар ҙа һаҡланған. Сиратта аҡ шыршылар. Әлеге ваҡытта биләмәлә әҙерлек эштәренең икенсе өлөшө тамамлана. Ер туңғансы ағастарҙы ултыртыу дауам итәсәк. Йәмғеһе Көньяҡ паркында 200 ағас һәм ҡыуаҡ ултыртыу көтөлә. Йәшелләндереү планы буйынса паркка тиңдәр юҡ. Биләмә тирәләй үҫеп сыҡҡан өс яңы торлаҡ биҫтәһен иҫәпкә алып майҙанды өс өлөшкә бүлеү, үҫемлектәр зонаһын йәнә өс кимәлгә айырыу күҙ уңында тотола.\nБында йүкә, ҡайын, миләш, артыш, гөлйемеш үҫентеләре һәм сәскә түтәлдәре буласаҡ. Парк урындағы халыҡтың теләген иҫәпкә алып ҡоролған. Көнъяҡ микрорайонында 70 меңгә яҡын кеше йәшәй. Әлегә тиклем бында күмәк ял урыны булғаны юҡ. Быйыл яҙ уйҙа ғына барлыҡҡа килгән күркәм ял майҙанын төҙөүселәр киләһе йылдың көҙөнә файҙаланыуға тапшырыу йөкләмәһен алған. Эштәр “Торлаҡ һәм ҡала мөхите” милли проекты сиктәрендә бойомға ашырыла. Уларҙың дөйөм хаҡы 150 миллион һум. Парк ҡороу торлаҡ биҫтәһен тотош төҙөкләндереү маҡсатын ғәмәлгә ашыра. Эшсе атамаһы “Таш йылға” булыуына ҡарамаҫтан ул урындағы халыҡ өсөн йылы аралашыу урынына әүерелер, йәшәгән биләмәһенә һаҡсыл мөнәсәбәт тәрбиәләр, хәүефһеҙ, күркәс күмәк ял майҙаны булыр, тигән өмөт бар.


Башҡорт рухлы өләсәйем » Архив газеты "Йәшлек"\n85 йәшлек өләсәйем, Зөлхиә Атаулла ҡыҙы Булатова, 1924 йылдың 1 июнендә Күгәрсен районының Һатлыҡ ауылында Маһира һәм Атаулла Сабитовтарҙың өсөнсө балаһы булып донъяға ауаз һала. Күп балалы ғаиләлә ул эшкә лә етеҙ, егәрле һәм тәртипле булып үҫә. Бер-бер артлы тупырлап үҫкән туғыҙ баланың әлеге көндә тик дүртеһе генә иҫән-һау... Икенсе ҡыҙҙары Зөбәржәт Себер яҡтарында Гүзәл исемле ҡыҙында йәшәй, Рәйсәләре – Новосибирск ҡалаһында, ә төпсөктәре – Гөлкәй Һатлыҡ ауылында йәшәй, ул күптән инде хаҡлы ялда.\nӨләсәйем, оло йәштә булыуына ҡарамаҫтан, йәштәрҙән ҡалышмай донъя көтә, өйөн, уның тирә-яғын ҡурсаҡтай тота, бөтә ере таҙа, ишек алды, йырҙа йырланғанса, йәшел келәм, баҡсаһы сәскәгә күмелеп ултыра.\nАуыр һуғыш йылдарында өләсәйемде, 18 йәше лә тулмаған тал сыбығындай ғына нәҙек ҡыҙыҡайҙы, Красноярск ҡалаһындағы ФЗО-ға алалар. 1942 йылдан 1944 йылға тиклем ул хәрби заводта эшләй, ҡара таңдан ҡараңғы төнгәсә Бөйөк Еңеүҙе яҡынайтыу өсөн хеҙмәт итә. Ә 1945 йылдан 1947 йылға тиклем Енисей йылғаһы аша понтон күпер төҙөүҙә ҡатнаша, контролер ҙа булып эшләй. Ашау яғы бик наҡыҫ булғас, ФЗО балалары (йәштәр тип әйтергә тел дә бармай), уйнап-көлөп, уҡып ҡына йөрөрлөк балалар, шунда йәшәгән кешеләргә эшләп, тамаҡ туйҙыра. Өләсәйем ҡалала төпләнеп ҡалған бай ҡытай ҡатынына хеҙмәт иткән, һауыт-һабаһын, иҙәнен, керен йыуған, баҡсаһында еләк-емешкә һыу һибеп үҫтерешкән. «Ҡайһы саҡ хатта 30 – 40 көйәнтә һыу ташый инем, – тип һөйләй ул. – Хеҙмәтем өсөн алған аҡсаға әҙерәк тамаҡты алдаштыра инем. Аслыҡтан хатта мамыҡ һығындыһын ашап, сирләгән саҡтар ҙа булды».\nТик 1947 йылдың аҙағында, оҙон-оҙаҡ аслы-туҡлы биш йылдан һуң ғына тыуған яғына ҡайта ала ул. Ауыр һуғыш йылдары артта ҡала. Йәш, һылыу ҡыҙ 1948 йылда Бөйөк Ватан һуғышы ҡаһарманы, түше орден-миҙалдар менән тулған, дүрт «Батырлыҡ өсөн» миҙалына лайыҡ булған күрше ауыл егете Солтан Булатовҡа тормошҡа сыға. Ҡартатайым да 1942 йылдан 1947 йылға тиклем фронттан ҡайтмай, немец фашистарына ҡаршы алыша, разведчик, танкист һәм снайпер ҙа була.\nУлар, өйләнешкәс, Нуҡай ауылында йәшәй башлай. Мөхәббәт емештәре булып биш балалары донъяға килә. Өләсәйем тегенсе, һуңынан һатыусы була. Бер ни тиклем ваҡыттан Нуҡай һәм Буҫтыбай ауылдарында келәт мөдире вазифаһын башҡара, һәм хаҡлы ялға киткәнсе шунда эшләй.\nӨләсәйемде ауылда, килен булып төшкәс, «егәрле килен» тип йөрөтһәләр, хәҙер ул күптәр өсөн уңған еңгәй, уңғай инәй.\nУның биш балаһына, 13 ейән-ейәнсәренә, биш бүләһенә бәйләгән ойоҡбаштарын теҙһәң, ер шарын бер ҡат уратырлыҡтыр ул! Беҙ бәләкәй саҡта дүрт ейәнсәренә төрлө фасон менән йәйге күлдәктәр тегә торғайны.\nӨләсәйем күстәнәскә ебәргән балан, ҡыҙыл эремсектән бешергән бәлештәренең тәме әле һаман ауыҙҙан китмәгән. Сәк-сәкте лә телде йоторлоҡ итеп бешерҙе.\nҠәҙерлебеҙ әле лә тик торорға яратмай: өйөн дә йыйыштыра, аш-һыу ҙа әҙерләй, ҡойған ҡоймаҡтары шундай йоҡа һәм тәмле. Ҡоротто ла оҫта итеп эшләй, ауыҙҙа иреп кенә тора.\nОло улы – аҡ бабайым уҡырға төшөү менән, телде бутамаһын, тип ғаиләһендә тик башҡорт телендә генә аралашалар. Әлеге көндә өләсәйем башҡорт һәм татар телдәрендә иркен һөйләшә. Рус телен дә һәйбәт белә, сөнки уларҙың ауылына терәлеп тиерлек рус ауылы урынлашҡан.\nМәктәптә уҡығанда иң яратҡан фәне математика булған. Был фәндән башҡаларға һәр саҡ ярҙам иткән. Иҫәпкә лә шәп.\nБалаларын уҡытып сығарғансы дебет шәл бәйләп, Ырымбур, Орск, Свердловск ҡалаларына алып барып һатып, кейем-һалым, кәрәк-яраҡ алып ҡайтыр булған.\nУлар, иңде-иңгә терәшеп, күгәрсендәй гөрләшеп бергә 50 йылға яҡын йәшәне. Сабыр, тыныс холоҡло ҡартатайым янында үткер телле, егәрле, сая өләсәйем дә тиҙ генә тыныслана алған. Ҡартатайым үлгәс, өләсәйем бик бөтөрөндө, тик бирешмәне. Ике һыйырын, 5 – 6 һарығын, атын да 4 – 5 йылға яҡын яңғыҙы ҡараны. Әле ул ҡышын – балаларында, ә яҙ-йәйҙе үҙ өйөндә, ҡартатайым нигеҙендә, үткәрә. Ауылын да, ауылдаштарын да хөрмәт итә. Ҡайҙа ғына барһа ла, Нуҡайым, тип һағынып ҡайта. Сөнки ғүмеренең иң бәхетле минуттары ошо ауыл менән бәйле. Бында ул 61 йыл ғүмер кисерә, балаларын тәрбиәләп үҫтерә, аяҡҡа баҫтыра, ҙур тормош юлына сығара. Өләсәйем, тыуған ерҙән килен булған ер ҡәҙерле, тип ҡабатларға ярата.\nУның тағы бер шөғөлө бар: бик матур итеп башҡорт халыҡ йырҙарын йырлай, оҫта итеп бейей ҙә. Табындарҙа, төрлө сараларҙа йыш ҡатнаша.\nӨләсәйемә иҫәнлек-һаулыҡ, беҙҙе ҡыуандырып бик оҙаҡ йәшәүен теләйбеҙ. Мәҡәләмде әсәйемдең ситтә уҡып йөрөгән саҡтарында өләсәйемә арнап яҙған шиғри юлдары менән тамамлайым:\nАуыр саҡта һине иҫкә алам,\nЭс серемде асып, хаттар һалам.\nҺинән килер яуап көтөп ҡалам,\nТағы яҙам – тағы һалам,\nҒүмер буйы шулай булһын ине,\nЭй бәхетле итер инең, әсәй, мине.\nавторы: Нур | 16 июля 2009 | | Фекерҙәр (0)\nКилдеғоловтарҙың биш ҡаһарманы\nУның йылыhынан йылы алам


Өфөлә халыҡ-ара экспорт форумы үтте - Правительство Республики Башкортостан\nӨфөлә халыҡ-ара экспорт форумы үтте\n17 июлдә «Торатау» конгресс-холында Башҡортостан Башлығы вазифаһын ваҡытлыса башҡарыусы Радий Хәбиров Рәсәй төбәктәренең экспорт ҡеүәтен арттырыу мәсьәләләренә арналған II Халыҡ-ара экспорт форумының пленар ултырышында сығыш яһаны.\nФорум эшендә Рәсәйҙең финанстар министры урынбаҫары Андрей Круглов, Рәсәйҙең сәнәғәт һәм сауҙа министры урынбаҫары Василий Осьмаков ҡатнашты. Ултырышты «Рәсәй экспорт үҙәге» акционерҙар йәмғиәте генераль директоры Андрей Слепнев алып барҙы.\n«Рәсәй экспорт үҙәге» акционерҙар йәмғиәте ярҙамында ойошторлған форумда 500-ҙән ашыу кеше ҡатнашты. Улар иҫәбендә 13 сит ил вәкилдәре, федераль власть, Рәсәй төбәктәре делегаттары, бизнес-йәмәғәтселек ҡатнашты.\nФекер алышыуҙың төп темалары – агросәнәғәт һәм хәләл-индустрия тауарҙары экспортын үҫтереү. Шулай уҡ экспортёрҙар мәнфғәтен яҡлау, акселерация һәм он-лайн сауҙа, хеҙмәт күрһәтеүҙе экспортлауға бәйле һорауҙар күтәрелде. Форум һөҙөмтәһендә экспорт күләмен арттырырға ярҙам итәсәк практик ҡарарҙар ҡабул ителәсәк.


Башҡортостанда легаль булмаған ҙур партиялағы спиртлы эсемлектәр тартып алынған\nАлькоголь продукциялар Өфөлә һәм Благовещендә урынлашҡан келәттәрҙә табылған. Шешәләге һәм пластик һауыттарҙағы иҫерткестәрҙең дөйөм ауырлығы 30 тонна самаһы тартҡан.\nАлдан алынған мәғлүмәттәр буйынса, тартып алынған эсемлектәр артабан ваҡлап һәм күмәртәләп һатыу өсөн төрлө магазин-ресторандарға оҙатылған. Әлеге ваҡытта продукцияларҙың өлгөләре экспертизаға оҙатылған. Шулай уҡ суррогат шыйыҡсаның етештереү урыны һәм килтереү каналдары тикшерелә. Осраҡ буйынса енәйәт эше ҡуҙғатыу мәсьәләһе ҡарала.


Белорет районының Тирлән ҡасабаһында өс егет йәшәгән: Женька Губин, Иван Оглобин, Степан Полуэктов. Улар мәктәптә уҡыған. Ата-әсәләрен эштән ҡаршылаған. Быуала балыҡ ҡармаҡлаған. Тормош юлы көн кеүек асыҡ булған. Уларҙы Белорет металлургия комбинаты көткән. Көткән, әммә көтөп ала алмаған. Бөйөк Ватан һуғышы башланған. Бөтәһе лә фронтҡа, Ватанды һаҡларға киткән. Һәм Тирлән ҡасабаһына хурлыҡ килтермәгән, улар Советтар Союзы Геройы исеменә лайыҡ була.\nБөгөн Евгений Иванович Губиндың тыуған көнө. Ул 1923 йылдың 25 февралендә эшсе ғаиләһендә тыуған. Һуғышҡа тиклем ул урта мәктәптә һигеҙ синыфты һәм Белорет аэроклубын тамамлай. Евгений Губин 1941 йылда Ҡыҙыл Армияға саҡырыла, 1942 йылда Свердловск хәрби осоусылар авиация мәктәбен тамамлау мөмкинлеген бирәләр. 1943 йылдың ғинуарынан йәш лейтенант Үҙәк һәм 1-се Белоруссия фронтында һауа һуғышында ҡатнаша. Фронтта бер нисә тапҡыр уның ғүмере ҡыл өҫтөндә була. Бер саҡ уның ҡыҙыл йондоҙло "Ил"ен бәреп төшөрәләр, хәрби көрәштәше, уҡсы Николай һәләк була. Әммә, заданиены үтәп, Евгений Губин самолетты аэродромға тиклем килтереп еткерә.\nГубиндың штурмовигы тағы һауаға күтәрелә. Фашистар һәм техника менән бергә тимер юл составы яна, ҡолатылған "юлбарыҫтар" һәм "сыбар ҡапландар" өҫтөндә төтөн болото күтәрелә. Дошмандың тере көсө һәм хәрби техникаһы юҡ ителә. Летчиктың хәрби тәжрибәһе һәм оҫталығы һуғыштың ҡыҙыу барған урынынан һау-сәләмәт сығырға ярҙам итә.\nИҫәпләүҙәр буйынса, 218-се штурм яһаусы полктың өлкән летчигы лейтенант Евгений Губин 1943 йылдың 26 ғинуарынан 1944 йылдың февраленә тиклем 82 хәрби осош яһаған. Ул 54 автомашинаны, биш танкты, дүрт артиллерия тубын, 29 зенит нөктәһен, һуғыш кәрәк-яраҡтары менән бер складты, 18 йөк арбаһын, биш пулемет нөктәһен, ике самолетты һәм 350 немец һалдатын һәм офицерын юҡ иткән.\nҺуғыш тамамланыуға бер йылдан ашыу ваҡыт ҡала һәм батыр осоусының шәхси иҫәбе, әлбиттә, арта. Лейтенант Евгений Иванович Губинды Советтар Союзы Геройы исеменә тәҡдим итәләр, шуға күрә иҫәп кәрәк була.\nНаградлау ҡағыҙында лейтенант Губиндың дошман ғәскәрҙәрен һәм уның оборона ҡоролмаларын штурмға һәм бомбаға тотоуға айырым хәрби осош һөҙөмтәләре асыҡлана.\nЕ.И. Губинà наградлау ҡағыҙынан өҙөктәр êèëòåðœáåƒ:\n"... Губин иптәш һуғышта һәр саҡ батырлыҡ, ҡыйыулыҡ һәм оҫталыҡ күрһәтте. Полк командиры менән бергә осоп, ул командирҙың ғүмерен бер нисә тапҡыр һаҡлап ҡалды. Åâãåíèé Ãóáèí һигеҙ һауа һуғышында ҡатнашып, дошман истребителенең һөжүмен күп тапҡырҙар кире ҡаҡты... һәм һәр саҡ батырлыҡ күрһәтте...\n1943 йылдың 5 сентябрендә төркөмдә Грузское-Паново юлында дошмандың автомашиналар колоннаһын һәм пехотаһынà š³æ¼ì èòœ. Øòóðìëàó һөҙөмтәле була: дошмандың 20 автомашинаһы, 30 йөк арбаһы юҡ ителә, 600 һалдаты һәм офицеры үлтерелә.\n1943 йылдың 21 сентябрендә төркөмдә Старгородский-Блухово юлында дошмандың автомашиналарын штурмлай. Был осошта дошмандың ике автомашинаһын, һуғыш кәрәк-яраҡтары менән өс йөк арбаһын һәм 15 һалдатын ºûéðàòà...\n1943 йылдың 23 сентябрендә төркөмдә Чернобыль ҡалаһы янында Припять йылғаһы аша сыҡҡан урынды штурмға тота. Һыу аша сығыу урыны емерелә, бынан тыш, Губин иптәш яр буйында дошмандың өс автомашинаһын, 20 һалдатын юҡ итә.\nГубиндың һәр хәрби осошо аныҡ иҫәпләүҙәр һәм уның шәхси батырлығы һәм ҡыйыулығы менән характерлана".\nЕвгений Иванович Губинға батырлығы һәм ҡыйыулығы, хәрби заданиеларҙы өлгөлө үтәгәне өсөн 1944 йылдың 1 июлендә Советтар Союзы Геройы исеме бирелә. Ул үҙенең хәрби юлын Көнбайышта Еңеү көнөнә тиклем дауам итә.\nҺуғыш тамамланғандан һуң Евгений Иванович армияла хеҙмәтен дауам итә. 1948 йылда Тамбов осоусылар юғары авиация курсын тамамлай, аҙаҡ - Үҙәк офицерҙар составын камиллаштырыу буйынса осоусылар курсын. Подполковник Е.И. Губин 1958 йылдан - запаста. Ул Һамарҙа "Волгоэнергомонтаж" тресында инженер булып эшләй. Ленин ордены, өс Ҡыҙыл Байраҡ ордены, ике Ватан һуғышы ордены, ике Ҡыҙыл Йондоҙ ордены, миҙалдар менән наградлана. Үкенескә ҡаршы, демобилизациянан һуң Е.И. Губиндың тормошо тураһында мәғлүмәттәр аҙ. Ул 1991 йылдың 4 мартында вафат була. Евгений Иванович Губин Һамарҙа ерләнә.\n1985 йылдың 9 майында Белоретта Дан аллеяһында Е.И. Губинға һәйкәл асыла.


Атайлы үҫһен сабыйҙар » Башкортостан кызы\nБала яҙмышы өсөн икәү яуаплы\nАдвокатлыҡ тәжрибәмдән күптән түгел булған бер хәл хаҡында һөйләргә теләйем. Ҡасандыр бик татыу йәшәгән, әммә бер көн килеп тарҡалған ғаилә тураһында һүҙем. Хәҙер әсә менән бала бергә, ата айырым көн итә. Ир кеше айына 8 мең һум самаһы эш хаҡы ала.\nШул аҡсанан бәлиғ булмағандар өсөн билдәләнгән йәшәү минимумы күләмендә улының әсәһенә алимент түләргә тейеш – апелляция инстанцияһы суды шундай ҡарар ҡабул иткән. Атаның йәшәүгә мең ярым һум тирәһе аҡсаһы ҡала.\nСуд үҙенең ҡарарын шулай тип дәлилләй: ир – эшкә һәләтле кеше, шуға күрә балаһына лайыҡлыраҡ тормош тәьмин итеү өсөн яҡшыраҡ эшләп, күберәк аҡса таба ала.\nӘммә былай тип раҫлау нигеҙһеҙ. Бала хоҡуҡтары хаҡында конвенцияның 27-се статьяһына ярашлы, бала тәрбиәләүсе ата-әсә йәки башҡа кешеләр үҙ мөмкинлектәре сиктәрендә балаға мөһим тормош шарттарын тәьмин итеү өсөн яуаплы. Рәсәй Конституцияһының 38-се статьяһында иһә балалар хаҡында хәстәрлек күреү, уларҙы тәрбиәләү ата-әсәнең тигеҙ хоҡуғы һәм бурысы булыуы хаҡында әйтелә. Тимәк, ата менән әсә бәлиғ булмаған балалары, уларҙы тәрбиәләү, аҫрау хаҡында үҙ һәләттәре, финанс мөмкинлектәре сиктәрендә бергәләп хәстәрлек күрергә тейеш. Ләкин ата-әсәнең балаға лайыҡлы тормош тәьмин итеү өсөн ҙур табыш алырға тигән бурысы юҡ. Уның бары тик үҙ һәләттәрен һәм милкен эшҡыуарлыҡта, башҡа эшмәкәрлектә, хеҙмәттә ирекле файҙаланыу хоҡуғы бар. Судтың был апелляция ҡарарын яңынан ҡарау өсөн ғариза бирелде. Атаның һәм баланың мәнфәғәттәре тигеҙ күҙәтелер, бәлиғ булмағандар өсөн билдәләнгән йәшәү минимумын иҫәпкә алып, баланы аҫрау атайға ғына йөкмәтелмәҫ, тигән ышаныс аҡланды.\nИлдең Төп законы нормаларынан ғына түгел, ғөмүмән, йәшәйеш ҡанундарынан сығып, шуны әйтергә була: ата-әсәлек хоҡуҡтары мөмкинлектәр менән генә үлсәнмәй бит, ул кешенең ∆ҙен тотошонан, балаға мөнәсәбәтенән дә ғибәрәт.\nРәсәй Федерацияһының Ғаилә кодексында билдәләнеүенсә, ғаилә, әсәлек, атайлыҡ һәм балалыҡ дәүләт яҡлауы аҫтында булыуы Конституция тарафынан нығытылған. Күреүебеҙсә, атайлыҡ та дәүләтебеҙ тарафынан яҡлана.\nКодекста шулай уҡ балаларҙы тәрбиәләү генә түгел, уларға белем биреү, хоҡуҡтарын һәм мәнфәғәттәрен яҡлау, балаһынан айырым йәшәүсе атай менән әсәйҙең ата-әсәлек хоҡуҡтарын ғәмәлгә ашырыу хаҡындағы положениелар ҙа яҙылған. Унда атайлыҡты суд тәртибендә раҫлауҙың, атайлыҡты таныу фактын билдәләүҙең, атайлыҡты дәғүәләүҙең хоҡуҡи нормалары ла бар.\nБәпесте кем ҡараһын?..\nБөгөн ҡалыптар юйылған заманда йәшәйбеҙ. Әгәр, мәҫәлән, ҡатындың хеҙмәт хаҡы иренекенән ун тапҡырға ҙурыраҡ икән, ниңә бәпес ҡарап атайға ултырмаҫҡа? Бер йәш ғаилә лә шулай тип уйлай. Сабый тыуып, ай ярым үткәс, әсә эшкә сыға. Ләкин атай эшләгән ойошмала уға баланы йәш ярымғаса ҡарау буйынса отпуск биреүгә ҡырҡа ҡаршы төшәләр. Әлбиттә, суд атаның хоҡуҡтарын күрәләтә боҙоуға юл ҡуйманы. Сөнки атайҙың был отпускыға хоҡуғы бар. Ошондай осраҡтарҙа «Балалары булған граждандарға дәүләт пособиелары хаҡында»ғы Федераль Законға ярашлы, атайҙарға бала ҡарау буйынса айлыҡ пособие ла түләнә.\nАтайҙарҙың хоҡуҡтары шулай уҡ РФ Хеҙмәт кодексында һәм башҡа закондарҙа билдәләп үтелгән. Мәҫәлән, биш йәшкә тиклемге балаларын үҙе генә тәрбиәләүсе атайҙы хеҙмәт командировкаһына, эш көнөнән һуң ҡалып эшләүгә, төнгө ваҡытта эшкә, ял көндәрендә һәм байрам көндәрендә эшкә яҙма ризалығы менән генә йәлеп итергә ярай. Ун дүрт йәшкә тиклемге ике һәм унан күберәк бала тәрбиәләүсе, шулай уҡ ун һигеҙ йәшкә тиклемге инвалид балаһы булған хеҙмәткәргә, әсәһеҙ ун дүрт йәшкә тиклемге баланы тәрбиәләүсе хеҙмәткәргә, коллектив килешеү буйынса, йыл һайын хеҙмәт хаҡын һаҡламайынса улар өсөн уңайлы ваҡытта 14 көнгә тиклем өҫтәмә отпуск бирелергә мөмкин.\nҒаиләнең сирле ағзаһын ҡарарға кәрәк саҡта, башҡа осраҡтарҙа атайҙар ваҡытлыса эшкә яраҡһыҙлыҡ буйынса пособие алырға хаҡлы – был РФ Конституция Судының 2009 йылдың 6 февралендәге ҡарары менән билдәләнгән.\nАтай кеше балаларын берҙән-бер тәрбиәләүсе (мәҫәлән, әсә бәпес тапҡанда вафат булған осраҡта) икән, икенсе бала тыуғас бирелә торған әсәлек (ғаилә) капиталын алыуға уның да хоҡуғы бар. Был хоҡуҡты суд аша юллап алыусы атайҙар барлығын да беләбеҙ.\nБашҡортостан Республикаһының «Башҡортостан Республикаһында ғаиләне, әсәлекте, атайлыҡты һәм балалыҡты һаҡлау тураһында»ғы 1993 йылдың 5\nноябрендәге Законы хаҡында айырым әйтеп үтергә кәрәк. Унда ир менән ҡатындың репродуктив (бала табыу) функцияларын һаҡлау, ирҙәргә, ир балаларға уроандрологик тикшереү үткәреү хаҡында бик мөһим положение бар.\nКүреүебеҙсә, әлеге мәлдә атайҙарҙың хоҡуҡтары тәңгәлендәге Рәсәй закондары киң һәм улар даими үҫешә. Шул уҡ ваҡытта ҡайһы бер закон акттарының тормошҡа ашырылыуы борсолоу тыуҙыра.\nҒаилә бәхәсе ҡаралғанда, ҡағиҙә булараҡ, атайҙар мәнфәғәтенә ҡаршы йүнәлтелгән ҡарарҙар ҡабул ителә, сөнки, бәләкәй баланы тәрбиәләү хаҡында һүҙ барғанда, судтар күп осраҡта әсәнең бер үҙенең генә өҫтөнлөгөн таный. Бала яҙмышы өсөн бер үк дәрәжәлә яуаплы атай менән әсәйҙе бер-береһенә ҡаршы ҡуйыу – ҡанундарға һыймаған эш.\nЙомғаҡлап, шуны әйтке килә: атайлыҡ, әсәлек менән бер рәттән, Рәсәйҙә дәүләт башлығының даими иғтибары аҫтында тора. Мәҫәлән, РФ Президентының 2009 йылдың 12 майы Указы менән раҫланған илдең 2020 йылға тиклемге Милли именлек стратегияһында ғаилә институтын, әсәлекте, атайлыҡты һәм балалыҡты һаҡлау сифатын камиллаштырыу мөһимлеге һыҙыҡ өҫтөнә алына.\nРәсәй Федерацияһының 2025 йылға тиклемге осорға Демография сәйәсәте концепцияһында, ата-әсәлек статусын күтәреү, аҙ балалы ғаиләнән кәмендә ике бала үҫтереүсе ғаиләгә күсеүгә йүнәлтелгән дәүләт мәғлүмәт кампанияһының хоҡуҡи нигеҙен эшләү кәрәк, тип яҙылған.\n2012 – 2017 йылдарға балалар мәнфәғәтендә Милли стратегияла «ир менән ҡатын айырым йәшәгәндә баланы тәрбиәләү буйынса ата-әсәнең икеһенең дә ҡатнашыу мөмкинлеген тәьмин итеүсе хоҡуҡи механизмдарҙы камиллаштырыу зарурлығы» билдәләнә.\nЮғарыла атап үтелгән положениеларҙы тормошҡа ашырыу атайҙарҙың хоҡуҡтарын нығытыуға килтерер, тип ышанам. Ғаилә тарҡалған хәлдә лә атай кешене бала тәрбиәләүҙән ситләштерергә ярамай. Әсә наҙы менән ата терәген берҙәй тойоп үҫкән баланың ғына күңеле бөтөн.\nадвокат, Рәсәй юристары ассоциацияһы ағзаһы,\nБР Ҡатын-ҡыҙҙар союзы президиумы ағзаһы.


28 сентябрь — Башҡорт Википедияһы\n28 сентябрь — григориан стиле буйынса йылдың 271-се көнө (кәбисә йылында 272-се). Йыл аҙағынаса 94 көн ҡала.\n28 сентябрь Викимилектә\nБМО: Ҡотороуға ҡаршы көрәш көнө.\nМәғлүмәтте дөйөм ҡулланыу мөмкинлеге көнө\n: Белеүгә хоҡуҡ көнө.\nВаҡ-төйәккә иғтибар биреү көнө\nГвинея: Референдум көнө.\nЧехия: Дәүләт көнө.\nҠаҙағстан: Атом сәнәғәте хеҙмәткәрҙәре көнө.\nРәсәй: Атом сәнәғәте хеҙмәткәрҙәре көнө.\nХәрби-Диңгеҙ Флотының радиоэлектрон разведкаһы көнө.\nТаиланд: Флаг көнө.\nТайвань: Уҡытыусылар көнө.\nРәсәй: Генераль директор көнө.\n1773: Емельян Пугачёв етәкселегендәге Крәҫтиәндәр һуғышы (1773—1775) башлана.\n1901: Өфөлә беренсе кино сеансы үткәрелә.\n2010: Мәскәү мэры Юрий Лужков отставкаға китә.\nГрубина Прасковья Ивановна (1925), хеҙмәт ветераны, ауыл хужалығы алдынғыһы. 1960 йылдан Стәрлетамаҡ районы «Труд» колхозы бригадиры, 1978—2005 йылдарҙа Талалаев сусҡа фермаһы мөдире. Октябрь Революцияһы һәм Хеҙмәт Ҡыҙыл Байраҡ ордендары кавалеры. Райондың почётлы гражданы (2002). Сығышы менән элекке Дубниковский ҡасабаһынан.\nЛатыпов Данис Мансур улы (1990), спортсы, боксёр, Рәсәй йыйылма командаһы ағзаһы. Төрлө кмәлдәге ярыштар еңеүсеһе һәм призёры.\nАвдеев Михаил Васильевич (1821—1.02.1876), Рәсәй империяһы яҙыусыһы, әҙәби тәнҡитсе, публицист. Башҡортостан тәбиғәтен һәм башҡорттарҙың 19-сы быуат уртаһындағы көнкүрешен урыҫ әҙәбиәтендә тәүгеләрҙән булып һүрәтләүсе.\nВоробьев Владимир Иванович (1946), спорт ветераны, хоккейсы, тренер. 1969—1975 йылдарҙа Салауат Юлаев исемендәге спорт клубы командаһы уйынсыһы. 1976 йылдан Олимпия резервының «Салауат Юлаев» балалар-үҫмерҙәр махсус спорт мәктәбенең тренеры, өлкән тренеры, 1992—1993 йылдарҙа «Салауат-Новоил» командаһының баш тренеры. Шайбалы хоккей буйынса СССР-ҙың спорт мастеры (1974); СССР-ҙың (1991) һәм РСФСР-ҙың (1985) атҡаҙанған тренеры, Башҡортостан Республикаһының атҡаҙанған физик культура хеҙмәткәре (1998). Сығышы менән хәҙерге Силәбе өлкәһенең Ҡытаутамаҡ ҡалаһынан.\nФранк Лев Александрович (1946), музыкант-пианист. Заһир Исмәғилев исемендәге Өфө дәүләт сәнғәт институты профессоры. Рәсәй Федерацияһының һәм Башҡортостан Республикаһының атҡаҙанған артисы, пианистарҙың Италияла уҙған халыҡ-ара конкурсы лауреаты. Сығышы менән хәҙерге Һамар ҡалаһынан.\nӘкбәров Рәфиз Әхмәтзыя улы (1946), юғары мәктәп ветераны, ғалим-агроном. 1978—2017 йылдарҙа Башҡортостан ауыл хужалығы институты һәм Башҡорт дәүләт аграр университеты уҡытыусыһы, шул иҫәптән 1989 йылға тиклем — өлкән ғилми хеҙмәткәр, 1990—1995 йылдарҙа агрономия факультеты деканы урынбаҫары. Ауыл хужалығы фәндәре докторы (2006). Сығышы менән хәҙерге Башҡортостан Республикаһының Асҡын районы Ҡыйғаҙы ауылынан.\nИшморатов Ғүмәр Йосоп улы (1951), ғалим-химик. 1975 йылдан Органик химия институты хеҙмәткәре, шул иҫәптән 1995 йылдан — лаборатория мөдире, бер үк ваҡытта 2008 йылдан Башҡорт дәүләт университеты уҡытыусыһы. Химия фәндәре докторы (1993), профессор (1997). Башҡортостан Республикаһының атҡаҙанған фән эшмәкәре (2003). А. Н. Несмеянов исемендәге премия лауреаты (1999).\nАндреев Игорь Владимирович (1956), спорт ветераны. «Динамо» ДСО-һының Башҡортостан өлкә советы тәрбиәләнеүсеһе. 1980—1984 йылдарҙа хәҙерге бишбәйге буйынса СССР һәм РСФСР-ҙың йыйылма командалары ағзаһы. СССР-ҙың халыҡ-ара класлы спорт мастеры (1983).\nБайрак Константин Алексеевич (28.09.1913—24.02.1993), хужалыҡ, партия һәм йәмәғәт эшмәкәре, нефтсе-ғалим. 1956—1961 йылдарҙа Өфө нефть сәнәғәте ғилми-тикшеренеү институты директоры. Иҡтисад фәндәре кандидаты (1962). Башҡорт АССР-ының 3—4‑се саҡырылыш Юғары Советы депутаты. Сталин премияһы лауреаты (1950). Ленин (1971), Хеҙмәт Ҡыҙыл Байраҡ (1959), «Почёт Билдәһе» (1944) ордендары кавалеры. Сығышы менән Әзербайжандың Баҡы ҡалаһынан.\nСтепанов Евгений Федорович (28.09.1923—3.09.2008), төҙөүсе, Бөйөк Ватан һуғышында ҡатнашыусы. 1955 йылдан Мәләүез районының Ергән МТС‑ы, 1963—1985 йылдарҙа Күмертау колхоз‑ара күсмә механизацияланған колоннаның балта оҫтаһы. СССР-ҙың Дәүләт премияһы лауреаты (1978). Ленин (1974), 2‑се дәрәжә Ватан һуғышы (1985), Хеҙмәт Ҡыҙыл Байраҡ (1971) ордендары кавалеры. Көйөргәҙе районының почётлы гражданы. Сығышы менән Һарытау губернаһының Макаров ауылынан.\nИшморатова Наилә Мәүлитйән ҡыҙы (28.09.1954), ғалим-химик. Ауыл хужалығы фәндәре докторы (2007). Башҡортостан Республикаһының атҡаҙанған ауыл хужалығы хеҙмәткәре (2010). Сығышы менән хәҙерге Башҡортостан Республикаһының Туймазы районы Бикмәт ауылынан.\n551 б.э.т. — Конфуций, Ҡытай философы.\n1803 — Проспер Мериме, француз яҙыусыһы.\n1897 — Мөхтәр Әүәзов, ҡаҙаҡ яҙыусыһы («Абай юлы»).\n1918 — Василий Сухомлинский, совет педагогы.\n1924 — Марчелло Мастроянни, итальян актёры.\n1934 — Брижит Бардо, француз актёры.\n1976 — Фёдор Емельяненко, Рәсәй спортсыһы.\n28 сентябрҙә вафат булғандар\n1829 — Николай Раевский, Батша Рәсәйе генералы.\n1927 — Виллем Эйнтховен, Нидерланд физиологы.\n2000 — Яныбай Хамматов, башҡорт яҙыусыһы, РСФСР-ҙың атҡаҙанған мәҙәниәт хеҙмәткәре (1985), Башҡортостан Республикаһының Салауат Юлаев исемендәге дәүләт премияһы лауреаты (1994).\n2016 — Шимон Перес, Израилдең 9-сы президенты (2007—2014).\nhttps://ba.wikipedia.org/w/index.php?title=28_сентябрь&oldid=1077029 ҡабул ителгән\nПоследний раз редактировалась 27 сентябрь 2021 в 12:49\nБыл бит һуңғы тапҡыр 12:49 27 сентябрь 2021 үҙгәртелгән.


Өфөлә республика бал лабораторияһы асыла | «Ашҡаҙар» радиоhы сайты\nӨфөлә республика бал лабораторияһы асыла\nБашҡортостан ғилми-етештереү ветеринария лабораторияһы етәксеһе урынбаҫары Азамат Буканов билдәләүенсә: уны йыһазландырыу өсөн заманса ҡорамалдар талап ителә. Әле бал бер нисә күрһәткес буйынса ғына тикшерелә. Бал составында антибиотиктар һәм дарыуҙар булыуы иҫбатланмаған. Шуға продукция сит илгә сығарылғанда ҡыйынлыҡтар тыуа. Сит илдәрҙә бал 40-ҡа яҡын күрһәткес буйынса тикшерелә. Бының өсөн ҡиммәтле, заманса ҡорамалдар талап ителә.\nӨфө “Апимондия” халыҡ-ара конгресын үткәреү урыны итеп һайланды. 2021 йылда Башҡортостанға донъяның байтаҡ илдәренән умартасылар йыйыла."Апимондия"ға тиклем республикала бал лабораторияһы асыласаҡ.


Боронғо шөғөлдө тергеҙеп...\n9 Октябрь 2018, 16:18\n“Егәрленең ҡулы етәү” мәҡәле тап беҙҙең Юлыҡ ауылы килене Нәфисә Ҡужинаға төбәп әйтелгән кеүек. Ул сигеү сикһенме, матур күлдәктәр текһенме, ҡулынан бар эш тә килә. Матур, күҙҙең яуын алып торған бәйләм әйберҙәре лә күп уның. Районыбыҙ халҡы уның оҫта таҡмаҡсы икәнен дә белә.\nБеҙ бәләкәй саҡтарҙа өйҙәрҙә һикеләрҙә кейеҙ түшәлгән була торғайны. Кейеҙҙең йылыны тотоуы билдәле, һыу үткәрмәй, утта янмай. Кейеҙҙәр хужалыҡта киң ҡулланылған. Борон тирмә һәм аласыҡтарҙы кейеҙ менән көпләгәндәр, урын-ергә, иҙәнгә түшәү өсөн дә кейеҙҙәр файҙаланылған. Өҫ, баш, аяҡ кейемдәре эшләнгән, намаҙлыҡ та кейеҙҙән әҙерләнгән. Аҡ кейеҙ башҡорт кешеһе өсөн сафлыҡ, дәрәжәлек, именлек, ҡот һәм байлыҡ билдәһе булып торған.\nКейеҙ баҫыу – еңел эш түгел, уны яңғыҙ башҡарыу ҙа мөмкин түгел. Шуны иҫтә тотоп, боронғо онотолоп барған кейеҙ баҫыу шөғөлөн яңынан тергеҙеү уйы менән Нәфисә беҙҙе өмәгә саҡырҙы. “Эшләһәң, эш ҡарышмай”, тип, Миңлегөл апай Кәримова, Нурсилә Ҡасҡынова, Нурия менән Айһылыу Сәфәрғоловалар һәм мин, мәҡәлә авторы, шатланып өмәгә йыйылдыҡ. Доғалар менән эш башланыҡ. Тәүге көндө һарыҡ йөнөн теттек, тетеп бөткәс, биҙәктәр һалып, оҙон таяҡҡа урап ҡайтып киттек. Иртәгәһен эшебеҙҙе дауам иттек. Эҫе һыу һибә-һибә, ҡат-ҡат тәгәрәтеп кейеҙ баҫтыҡ. Яҡшы кәйеф, күтәренке күңел менән, кейеҙебеҙ килеп сыҡһа ине, тип, теләй-теләй эшләнек. Кейеҙебеҙ килеп сыҡты. Беренсе эшебеҙ, бәлки, матур ҙа түгелдер, әммә күңелдә ниндәйҙер рәхәтлек. Киләсәктә тағы ла матурыраҡ, сағыуыраҡ, сифатлыраҡ итеп эшләрбеҙ, Алла теләһә. Эш барышында доғалар уҡылды, Аллаһы Тәғәләгә маҡтауҙар әйтелде, йорт хужаларына хәйерле-бәрәкәтле ғүмер теләнек.\nБыл онотолған боронғо шөғөлдө башҡалар ҙа күтәреп алһындар ине, тигән изге ниәттәбеҙ. “Эшләгәнегеҙ минең өсөн булһа, өйрәнеүегеҙ үҙегеҙ өсөн”, - тип оҙатып ҡалды Нәфисә менән Ришат Ҡужиндар.


Башҡортостан менән Рәсәйҙең Регби федерацияһы хеҙмәттәшлек тураһындағы килешеүгә ҡул ҡуйҙы - Правительство Республики Башкортостан\n24 ғинуарҙа Мәскәүҙә Башҡортостан Башлығы Радий Хәбиров һәм Рәсәйҙең монополияға ҡаршы федераль хеҙмәте етәксеһе, Рәсәйҙең Регби федерацияһы Юғары советы рәйесе Игорь Артемьев хеҙмәттәшлек тураһындағы килешеүгә ҡул ҡуйҙы.\nДокументҡа ярашлы республикала ошо спорт төрөн үҫтереү һәм популярлаштырыу, шулай уҡ тейешле инфраструктураны булдырыу күҙ уңында тотола.\n– Беҙҙең өсөн регби – бик ҡыҙыҡлы, сағыу, йылдам спорт төрө, ул көслөләр өлөшө, – тине Радий Хәбиров. – Әгәр ҙә Башҡортостанда регби спорты тураһында һүҙ алып барабыҙ икән, 2016 йылда барлыҡҡа килеүен билдәләргә мөмкин. Республикала Регби буйынса спорт федерацияһы бар. Бөгөн өс клуб эшләп килә. Башҡортостан йөҙөндә Рәсәйҙең регби федерацияһы ышаныслы партнёр һәм фекерҙәште таный ала.


Хөрмәткә лайыҡлы хеҙмәт\nБөгөн Өфөлә бер төркөм төҙөлөш тармағы уңғандарына юғары дәүләт наградалары тапшырылды. Тармаҡ алдынғыларын яҡынлашып килгән һөнәри байрамдары менән Республика башлығы тәрбикләне. Төҙөүселәр көнө йыл да августың икенсе йәкшәмбеһендә билдәләнә. Быйыл ул 14 авгусҡа тура килә.\n«Баймаҡ механизацияланған күсмә колоннаһы» предприятиеһы штукатур-маляры Әлфиә Әлибаева 36 йылдан ашыу ғүмерен төҙөлөш тармағына арнаған. Үҙ эшенә һәр ваҡыт оло яуаплылҡ менән ҡараған ханымдың тыршы хеҙмәте «Башҡортостандың атҡаҙанған төҙөүсеһе» тигән маҡтаулы исем меннә билдәләнде.\nБашҡортостандың атҡаҙанған төҙөүселәре исемлеген Әлфиә Әлибаева менән бергә 27 кеше тулыландырҙы. Бынан тыш, бер төркөм хеҙмәт алдынғылары республик абашлығы ҡулынан Башҡортостандың иң юғары дәүләт наградаһы - Почет грамотаһын алды. Рөстәм Хәмитов белдереүенсә, элек-электән абруйлы һаналған һөнәр эйәләре көнөн ысын мәғәнәһендә бөтә халыҡ байрамы, тип атарға мөмкин.\nРеспублика башлығы әйтеүенсә, тармаҡ алдында хәл ителәһе мәсьәләләр ҙә байтаҡ. Мәҫәлән, өлөшләтә торлаҡ төҙөлөшөндә ҡатнашып алданыусылар әленән әле сығып тора.. Анһат юл менән «аҡса эшләргә теләүсе» төҙөлөш компанияһы арҡаһында, бик күптәр аҡтыҡ аҡсаһынан ҡолаҡ ҡаға. Әлеге көнгә ошондай хәлгә тарыған 3 меңдән ашыу кешенең проблемаһы республика Хөкүмәте ярҙамында хәл ителгән. Тантанала билдәләнеүенсә, әлбиттә, төҙөүсе һөнәрен һайлаусыларҙың күбеһе һәм улар ҡараған төҙөлөш компаниялары эшкә намыҫлы ҡарашы менән айырылып тора. Һөнәри байрамын да ундайҙар яҡты йөҙ менән ҡаршылай.\nДәүләт наградалары төҙөүселәргә үҙ эшен лайыҡлы башҡарған, фиҙаҡәр хеҙмәте өсөн тапшырылды. Артабан да был тармаҡҡа тоғролоҡ һаҡлап, һөнәри оҫталыҡ менән республика үҫешенә үҙ өлөшөн индерергә һүҙ бирҙе.


Имән Ҡытайға китә... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Эшҡыуар » Имән Ҡытайға китә...\nИмән Ҡытайға китә... 23.03.2018 // Эшҡыуар\nҺуңғы ваҡытта ағас эше менән булышҡан эшҡыуарҙар, сеймалды тәрән эшкәртеүҙең күпкә отошло булыуын яҡшы аңлап, күбеһе төҙөлөш материалдары етештереү юлын һайлай. Күптән түгел Сибайҙа эш башлаған “БашЭкоРесурс” йәмғиәте имән ағасынан шпон, фанера, плитә һәм панелдәр етештереүҙе яйға һалып отолмаған. Экологик яҡтан таҙа төҙөлөш ярымфабрикаттары башҡа бер ерҙә лә эшләнмәй. Сибай шпондарының даны тиҙ арала халыҡ-ара кимәлгә сығыуға өлгәште.\n– Беҙ етештергән продукция Ҡытайҙа ҙур ихтыяж менән файҙаланыла. Шулай уҡ немецтар һәм австриялар менән тығыҙ бәйләнештә эшләйбеҙ. Улар өсөн тауарҙың һәр миллиметры аныҡ һәм дөрөҫ булыуы шарт, шуға күрә беҙҙең эштә иғтибарлы, яуаплы булыу мотлаҡ. Шулай уҡ Рәсәйҙә лә тауарыбыҙға ҡыҙыҡһыныу арта, әммә бының өсөн эште киңәйтергә кәрәк, – ти предприятиеның генераль директоры Хәйҙәр Баҙамшин.\nЫсынлап та, республикала имән эшкәрткән башҡа ойошма юҡ. Электән ныҡлығы һәм тығыҙлығы менән башҡа ағастарҙан айырылып торған имәнгә ихтыяж ҙур. Шуға күрә бында етештерелгән ағас әйберҙәр башлыса экспортҡа китә, сеймал менән проблема юҡ. Предприятиела әле 60-тан ашыу кеше эшләй, киләсәктә был һандың артыуы көтөлә. Яңы эшкә килгәндәрҙе урында уҡ белгестәр өйрәтә, артабан уларҙы һайлап, төрлө урындарға күсерәләр. Коллективта ҡатын-ҡыҙҙар ҙа, ирҙәр ҙә эшләй, хеҙмәт хаҡы юғары һәм тотороҡло.\nПредприятиеға 150 миллион һум инвестиция һалынған, бөтә ҡорамалдар ҙа сит илдән ҡайтарылған. Киләсәктә предприятие етәкселеге эште киңәйтергә һәм продукцияны үҙҙәрендә үк тулыһынса эшкәртергә уйлай. Экологик яҡтан таҙа, ныҡ һәм сифатлы имән таҡталарҙың да киләсәктә сит ил баҙарын яулауына ышаныс ҙур.


Республиканың баш ҡалаһында «хәләл» кафеларын тикшереү башланды // Йәмғиәт | новости башинформ.рф\n21 февраль, Кесе йома\n16:11, 13 июня 2018 Йәмғиәт\nРеспубликаның баш ҡалаһында «хәләл» кафеларын тикшереү башланды Фото: Depositphotos.com\nӨфөлә Башҡортостан мосолмандары Диниә назараты хеҙмәткәрҙәренең баш ҡалалағы «хәләл» дөйөм туҡланыу урындары һәм магазиндары буйлап ризыҡтың ислам ҡанундары буйынса әҙерләнгәнен һәм мосолманға ашарға ярамаған (сусҡа ите, үле мал ите, ҡан) компонеттары юҡлығын раҫлаған сертификаттары булыу-булмауға тикшереү рейдтары старт алды.\nӘлеге ваҡытта республикала хәләл аҙыҡ-түлек етештереү арта, был ҡулланыусылар баҙары күптәрҙе йәлеп итә. Белгестәр ошондай кафеларҙа һәм киосктарҙа аҙыҡ-түлектең «хәләл» стандарттарына тап киләме-юҡмы икәнлеген, уларҙың сертификаттарын тикшерҙе.\n«Хәләл» стандарттарына талаптарҙы 2002 йылда Рәсәй Мөфтөйҙәр советы раҫлаған, тейешле билдә теркәлгән. Сертификат алған предприятиелар теркәлгән билдә аҫтында һатыу хоҡуғына эйә. Башҡортостанда бындай сертификацияны Башҡортостан мосолмандарының Үҙәк диниә назараты ҡарамағындағы «Хәләл» стандарт комитеты үткәрә.\nРейд барышында өс кафе һәм шаурма һатҡан бер киоск тикшерелде. Асыҡланыуынса, бөтә кафелар ҙа «Хәләл» алтаҡтаһын ҡуйған, ләкин ысынында стандартизация тураһында сертификаттары юҡ. Тикшереүсе төркөм эшҡыуарҙарҙы «Хәләл» билдәһен улай файҙаланырға ярамағанлығы хаҡында иҫкәртте. Киоск Татарстан мосолмандарының Үҙәк диниә назараты ҡарамағындағы «Хәләл» стандарт комитеты сертификатын күрһәтте.\nКиләсәктә бындай рейдтарҙы даими уҙғарыу, һөҙөмтәләрҙе Башҡортостан юлдаш телеканалының «Йома» дини тапшырыуында күрһәтеү күҙаллана, тип хәбәр итә Башҡортостан мосолмандары Үҙәк диниә назаратының матбуғат хеҙмәте.\nТеги: хәләл, хәләл аҙыҡ-түлек, дөйөм туҡланыу


15 Ғинуар , 15:57\nБелорет районының Инйәр ҡасабаһында йәшәүсе прозаик, талантлы педагог Әлиә Марс ҡыҙы Саматованың "Аҡйөрәк" хикәйәһе менән танышырға тәҡдим итәбеҙ, дуҫтар! Ул һеҙҙә ниндәй фекерҙәр уятыр?\n– Уян, тор! Арба тауышы килә, ишетәһеңме? Ана, ҙур тәгәрмәстәр беҙҙең яҡҡа тәгәрләй. Тор инде, тор!\n– Тор инде. Тор әйҙә йәһәтерәк!\n– Әйҙә баҫтырышып уйнайыҡ.\n– Уйнағым килмәй, асыҡтым, эсем ауырта шул.\nГөлшат Аҡбеләккә бер туҫтаҡ һөт ҡойҙо. Асыҡҡан көсөк моронон һөткә сумыра-сумыра, сәсәй-сәсәй, теле менән сәсрәтеп, ашығып тамаҡ туйҙырырға тотондо. Шул тиклем тәмле микән әллә, тип көнләшеп Аҡбеләкте күҙәтеп торған Ҡашҡар һөткә моронон тейҙереп ҡарағас:\n– Абау, тәмһеҙлеге! Нисек эсә шуны? Әсәйемдең һөтө йылы ла, татлы ла, – тип китеп барҙы. “Аслыҡтың әсәһе булмағанлығын” белмәй ине әле ул, бәләкәй ҡорһағында бүре балаларын сыйылдатып ҡарамағас.\nГөлшаттың олатаһы – һунарсы Талип бер көндө бөтә эттәрен дә алып һунарға сыҡты. Аҡбеләкте лә һынап ҡарарға ваҡыт еткән. Иң алдан Мөхтәр бара, ул һәр һуҡмаҡты, һәр ҡыуаҡты белә, артынан Ҡашҡарын эйәртте. Ҡалышмайым тип, ҡыҫҡа аяҡтары менән Аҡбеләк тә арттарынан туйтанлай. Ә сабыр Аҡтүш иң арттан шым ғына, үҙ ыңғайына саба.\n– Шымығыҙ... – Мөхтәр туҡтай. Ҡашҡар ҡолаҡтарын ҡайсылап ергә боҫа. Ҡараһалар, күл ситендә генә бәпкәләрен эйәртеп ҡыр өйрәге йөрөй. Хужаһының өйрәккә тоҫҡаған мылтығын күргәс, Аҡбеләккә меҫкен ҡош йәл булып китте. Үҙе әсәһеҙ үҫкәнгәме, бәпкәләрен йәлләне ул был мәлдә. Ул бөтә көсөнә өрөп күлгә йүгерҙе. Был тауышҡа ҡыр өйрәктәре “быжҡ-быжҡ” килеп тирә-яҡҡа осоп бөттөләр, бәпкәләре ҡамыш араһына боҫто.\n– Эшкинмәгән! – тип мыҫҡылламай ҡалманы.\n– Һунар эте түгелһең шул, йә ярай, бошонма. Гөлшат менән һыйыр ҡаршыларһың, өй тирәһенә лә күҙ-ҡолаҡ булырға кәрәк –- тип башынан һыйпаған хужаһына ҡойроғон болғап рәхмәт уҡыны “һунарсы”.\nҮҙ ғүмерендә бер бөжәкте лә үлтермәгән, моронона килеп ҡунған күбәләкте лә ҡурҡытмаған эткә бөтә йән эйәләре лә йәл ине. Шул көндән алып улар Гөлшат менән һыйыр ҡаршыланы. Һуңға ҡалып тауҙан төшмәй йөрөгән малдарҙы Аҡбеләк һә тигәнсе өркөтөп ҡыуып алып ҡайта. Шул арала ҡыҙыҡай менән баҫтырыш, йәшенмәк уйнарға ла өлгөрәләр. Гөлшат ырғытҡан таяҡты тешләп алып килһә, тегенеһе шатлығынан этен ҡосаҡлап ярата, наҙлап һыйпай. Бәпкәләрҙе ҡарсығанан һаҡлап үлән араһында ятҡанда улар серләшеп тә алалар. Гөлшат башҡа бер кемгә лә әйтмәгән серҙәрен Аҡбеләккә генә сисә. Хыялдары менән уртаҡлаша. Уларын ҡолағына ғына шыбырлай. Уның тынынан алҡа-ҡолаҡтарҙың ҡытығы килә лә башын һелкергә тотона эт. Гөлшат һыны ҡатып көлә. “Был ҡыҙға исемде дөрөҫ ҡушҡандар, ул бит гел шат”, – тип уйлай Аҡбеләк. Олатаһы тәүҙә яратып етмәһә лә, ейәнсәренә иптәш тә, ярҙамсы ла булған этте ул да яҡын күрҙе.\n...Таң атып килә. Сираттағы һунарға йыйынған эттәр ихатала сабыр ғына хужаларын көтә. Аҡбеләк тә ояһы эргәһендә тирә-яҡты күҙәтә. Ана, урам буйынан бер кеше үтеп китте. “Ҡайһылай изге йән. Ҙур һыныҡ икмәк ырғытып китте был ҡапҡа аша. Араһына тыҡҡыслаған тәмлекәстәре лә бар. Гөлшат та мине көн дә шулар менән һыйлай. Тик улар ҡағыҙ тышлы , әрсеп ашарға кәрәк, ә бында әҙер, икмәк араһына ҡыҫтырылған.”\nШатлығы эсенә һыймай, теге әҙәмгә рәхмәттәр уҡый-уҡый, Аҡбеләк икмәктең яртыһын һыйпап та ҡуйҙы. “Гөлшат биргән тәмлекәстәр былай әсе түгелсе...Ә былар ашҡаҙанға тамаҡты йыртып төштө... ут... ут яна эсемдә... нимә булды уй... эсем яна... һыу, һыу эсергә кәрәк тиҙерәк...”\nСыйылдаған тауышҡа Ҡашҡар килеп етте. Икмәктең ҡалған яртыһын эләктерергә туп-тура килгән дуҫына Аҡбеләк, “килмә” тип, эсенең ялҡын булып яныуын да онотоп, аҡ төймәле ҡалған икмәк өҫтөнә барып ятты тиҙ генә. Ҡашҡар асыуланып өрөргә тотондо. Был тауышҡа өйҙән олатаһы менән Гөлшат килеп сыҡтылар. Күҙе аларып, ауыҙынан күперектәр килгән меҫкен Аҡбеләк, уларҙың килеп етеүе булды, эсендәге ялҡынға сыҙай алмай, күҙенә аҡ-ҡара күренмәй, сыйылдап сығып сапты. Уның аҫтындағы бер-нисә аҡ төймәле икмәк киҫәген күргән Талип олатай эштең нимәлә икәнен аңланы.\n– Эх, харап итте этекәйҙе.\n– Ҡыҙым, бар ҡатыҡ сығар, эсереп ҡарайыҡ.\nАҡбеләк өйҙө уратып сыйылдап йүгерҙе лә йүгерҙе. Сыҙаша алмай, кәртә аша баҡсаға инеп унда сабыуланы. Ергә ятып тәгәрләй-тәгәрләй, аҡ беләге менән морононан нимәнелер соҡоп сығарырға маташты. Йәнасыҡҡа йылғаға барып төштө, теле менән бер-ике уртланы ла, лысма һыу булып тағы урам буйлап саба башланы. “Эсем яна... ҡотҡарығыҙ... эсем яна...” Хәле бөтөп хужаһы эргәһенә килеп йығылған эттең ауыҙын ҡайырып асып ҡатыҡ эсереп ҡаранылар, әммә теге аҡ төймәләр үҙенең ҡара эшен эшләп өлгөргәйне инде. Гел йылмайып йөрөгән Гөлшатының илап буҫлыҡҡан йөҙөн күргән Аҡбеләк “илама” тигәндәй, бөтә көсөн йыйып уға ҡарап йылмайҙы ла, күҙҙәрен йомдо.\n– Аҡбеләк тип түгел, Аҡйөрәк тип исем ҡушырға кәрәк булған икән дуҫыңа, ҡыҙым, – Талип олатайҙың да күҙҙәрендә йәш ине.\n– Аҡ йөрәкле йән эйәләре, ҡыҙым, үлмәйҙәр, улар йондоҙ булып күккә күтәрелә.


«Киске Өфө» гәзитенең сайты - ЯНҒЫНДАР ЮҠТАН ҒЫНА СЫҠМАЙ... - 2021 - Мәҡәләләр\nЯНҒЫНДАР ЮҠТАН ҒЫНА СЫҠМАЙ...\nҺуңғы йылдарҙа, бигерәк тә быйыл, янғындарҙың уғата ҡотороуы тормошобоҙҙоң үтә лә хәүефле проблемаһына әүерелде. "Бурҙан ҡала, уттан ҡалмай" ти халыҡ мәҡәле. Беҙ күберәк осраҡта сабыуыбыҙға ут ҡапҡас ҡына йүгермәләргә тотонабыҙ ҙа, күп йәһәттән һуңлайбыҙ. Ҡоролоҡло йылдарҙа ут ялҡынын тиҙ генә ауыҙлыҡлап алам тимә, сөнки монгол сиреүе кеүек, юлындағы һәр ҡаршылыҡты ялмай килгән "ҡыҙыл әтәс" үҙенекен алмайынса, йотмайынса туҡтамай. Уттың тамағы туймай.\nХәйбулла районының "Аҡсарлаҡ" балалар ял лагерын ялҡын теленә бирмәҫ өсөн район хакимиәте башлығы Рөстәм Шәрипов етәкселегендәге командала миңә лә ҡатнашырға тура килде, аҙаҡ Йәнтеш ауылы янында сыҡҡан янғындарҙы ауыҙлыҡлауҙа ла ҡатнаштым. Әйтергә кәрәк, әгәр ҙә хәйбуллалар бер төптән, берәгәй булып күтәрелеп сығып, ут ялмауырына ҡаршы тормаһа, янғындарҙың һөҙөмтәһе тағы ла аяныслыраҡ булыр ине.\nЯнғындар сығыу сәбәптәренә, ғөмүмән, ошо афәткә бәйле башҡа проблемалар хаҡында бер нисә фараз-дәлилдәремде килтереп китергә лә йөрьәт иттем. Янғындар нилектән сыға һуң?\nА) Уларҙың климат шарттарына бәйле башланғандары, һис һүҙһеҙ, күберәк. Якутияла 8 миллион гектар майҙанды яулап алған янғындарҙың сәбәбен мәңгелек туңлыҡ иреүе менән дә бәйләйҙәр. БМО мәғлүмәттәренә ярашлы, 2050 йылда Антарктиданың тулыһынса иреп бөтөүе бар. Был дөрөҫкә сыҡһа, Хоҙайым һаҡлаһын, Ер шарында эсәр һыу ҡытлығы тыуасаҡ, геосәйәси донъяла глобаль үҙгәрештәр көтөлөүе ихтимал, тарихтағы халыҡтарҙың Бөйөк күсенеүен хәтерләткән "климатик ҡасаҡтар" хәрәкәте барлыҡҡа килмәҫ тимә.\nЙәдкәр Бәширов үҙенең "Бөйөк Башҡорт иле" китабында атай-олатайҙарыбыҙҙың үткән меңйыллыҡтар башында ике тапҡыр Уралға быуатлыҡ ҡоролоҡ килгәс, тәүгеһендә Себер яҡтарына, икенсеһендә Иран яҡтарына барып йәшәп, һуңынан тыуған еренә кире әйләнеп ҡайтыуын тарихи сығанаҡтар менән дәлилләп яҙа. Әйткәндәй, хәҙер Иран яғында йәшәүсе ҡурайҙа уйнаусы бәшкәрттәр шул замандан тороп ҡалған бауырҙаштарыбыҙ.\nЯнғындар сығыуының икенсе шарты: биологик сәбәп, йәғни тоҡанған уттың артабан янғынға әүерелеүе өсөн яныу материалының әҙер булыуы. Далала сыҡҡан янғынды һүндереүгә ҡарағанда, урман-таулы урындағыһын ауыҙлыҡлауы күпкә ауыр икәнлегенә үҙем дә инандым.\nБ) Кеше факторы. Һис һүҙһеҙ, кеше үҙенең ут йә ут тоҡандыра алырлыҡ техника менән һаҡһыҙ эш итеүе арҡаһында янғынға сәбәпсе. Тәбиғәткә ял итергә сыҡҡан кешенең быяла, пластик һауыттарҙы ташлап китеүе лә янғынға нигеҙ. Яуыз ниәт менән үрт һалыусылар ҙа осрап тора. Шул уҡ ваҡытта ут ялҡыны бар донъяны ялмап алған саҡта янғын сәбәбен тик кешенән генә күреү бигүк дөрөҫ тә түгелдер. Бөгөн ут АҠШ, Канада, Перу, Боливия, Бразилия, Төркиә, Греция, Тунис, Алжир, Көньяҡ Америка урмандарын йота. Индонезияла 1982 йылда Калимантан утрауы бер йыл буйы янып, 800 мең гектар урман, бер нисә төр хайуандар, йәнлектәр, үҫемлектәр юҡҡа сыҡҡан. 2009 йылда Австралияла булған янғында 181 кеше утта һәләк була, 750 бина юҡҡа сыға. 2019-2020 йылдарҙа был илдәге янғында 6,3 миллион гектар урман янып бөтөп, 25 кеше үлә. Үткән быуаттарға ҡараш ташлаһаҡ, иң ҙур юғалтыу килтергән урман янғынында АҠШ-тың Пештиго ҡалаһы тулыһынса янып бөтә, 2 мең самаһы кеше һәләк була. Рәсәйҙә 2019 йылдан алып урмандар яна.\nҮҙенә комфортлы йәшәү шарттарын барлыҡҡа килтереү өсөн рухи үҫеш юлын инҡар итеп, технократик юлды һайлаған кешенең, ысынлап та, был афәттәрҙә сәбәпсе булыуын бер нисек тә инҡар итә алмайбыҙ. Атланттар тап шул сәбәпле юҡҡа сыҡҡан. Әммә Ер шарының бер урынында янғын сығыуын, икенсе ерҙе һыу баҫыуын кешегә бәйләп нисек аңлатырға һуң? Шул уҡ Якутиялағы янғындарҙы Германияла һәм Краснодар крайындағы һыу баҫыуҙары менән бәйләйҙәр, мәҫәлән. Урынлы һорау тыуа: нисек бәйле һуң ошо ике күренеш? Уларҙың техник асылы аңлашыла: боҙлоҡтар ирегәс, ҡайһылыр урынды һыу баҫа, һыуһыҙ ҡалған урында янғын сыға. Икенсе һорау: боҙлоҡтар ниңә ирей?\nКеше ниндәйҙер һорауға яуап таба алмаған осраҡта мифологик заттарҙы, әкиәт батырҙарын иҫенә төшөрә. Ғалим Закирйән Әминев "Урал батыр" эпосында барған ваҡиғаларҙы ғаләмдең, күк есемдәренең бер-береһенә бәйле мөнәсәбәтенә, хәрәкәтенә нигеҙләнгән сенсацияға торорлоҡ хеҙмәтен яҙғандан һуң, һис икеләнеүһеҙ, шул уҡ теорияға бәйле рәүештә аңлата алабыҙ. Икенсе мәсьәлә: янғындарға һәм һыу баҫыуҙарына килтергән боҙлоҡтарҙың иреүен бер нисек тә туҡтата алмайбыҙ. Бының өсөн беҙгә күк есемдәрен ерҙән трос ярҙамында тракторҙар ярҙамында һөйрәп урындарына кире күсереп йөрөү һымаҡ мәғәнәһеҙ һәм көлкөлө алйотлоҡтар ҡылып йөрөргә тура килер ине. Янғындарҙа һәм һыу баҫыуҙарында кеше факторы был осраҡта нулгә тигеҙ.\nВ) Көсөң етһен, йәнем, үҙ иҫкеңде Әрней-әрней утҡа һалырға. Һәр иҫкергән тейеш ваҡытында Юғалырға, утта янырға,\nтип яҙған күренекле башҡорт шағиры Рафаэль Сафин. Янғындар сығыр алдынан ғына урмандарҙы баҫҡан ҡарышлауыҡтарға ҡаршы самолеттар менән химик утау үткәргәйнеләр. Утау үткән урманға инеп, ундағы үле тынлыҡты тыңлап, йөрәкһеп сыҡҡайным. Урманда һәр төрлө йән эйәһе, күбәләктәр, бөжәктәр, ҡуңыҙҙар, бал ҡорттары, иңкештәр, ҡоштар һәләк булған. Күп тә үтмәне, шул "үле урмандар"ға ут тоҡанды. Рафаэль Сафиндың шиғыры шул саҡ иҫкә төштө. Энергияһы булған һәр предметта, матдәлә ут йәшеренә лә, ут шул материяны энергияға әйләндерә, тиҙәр. Уттың шундай төрҙәре билдәле:\n- Уның тәүгеһе иң юғарыһы йондоҙҙарҙа, вулкандарҙа, гейзерҙарҙа һаҡлана. Был ут бары тик ризыҡта мохтажлыҡ кисерә;\n- Икенсе төр ут кешеләрҙең һәм хайуандарҙың тәнендә йәшәй ҙә, улар үлгәндән һуң ташлап китә. Уға ризыҡ һәм һыу талап ителә;\n- Өсөнсөләре үҫемлектәрҙә тереклек итә, үҫемлектәр ҙә тап улар ярҙамында йәшәй. Был утҡа ризыҡ кәрәкмәй, һыу ҙа етә;\n- Электр энергияһын асҡан Майкл Фарадей уттың болоттарҙа һәм йәшендәрҙә йәшәгәнен билдәләгән. Ул атмосфераны таҙарта, кислородты озонға әйләндерә. Йәшен шулай уҡ башҡа газдарҙы иретеп, уларҙы зарарһыҙландыра. Был утҡа ризыҡ та, һыу ҙа кәрәкмәй;\n- Йәндең, интуицияның рухи уты. Был ут төрө изге кешеләрҙә, әүлиәләрҙә көслө булыусан.\nЯнғындар ҙа юҡҡа ғына сыҡмайҙыр. Ерҙән, йылғаларҙан, диңгеҙҙәрҙән, океандарҙан күтәрелгән һыу парҙары тамсыға әүерелһен өсөн һалҡын һауа ла етә, тигән дәлил дә иҫкерҙе. Бәлки, был дәлил аппараты менән сәмәй ҡыуған кеше өсөн генә үҙгәрмәйҙер, аҡмаһа ла тамып тора бит. Әммә, алда әйтелгәнсә, уттың "материяны энергияға әйләндереүе"нә бәйле сифаты янғындарҙың да юҡҡа ғына сыҡмауына ишара яһата. Климат шарттары үҙгәреү сәбәпле, ямғыр яуһын өсөн кәрәк булған микроэлементтарҙы, ферменттарҙы, молекулаларҙы тәбиғәт янғындар ярҙамында барлыҡҡа килтереп, үҙен-үҙе һаҡларға тырышмаймы икән? Ер шары барлыҡҡа килгәндә лә оло шартлауҙан һуң сыҡҡан оло янғын шуға ишара түгелме? Кәрәгең тирәгеңде йыҡтырып ҡына ҡалмай, уны яндыра ла. Үҫемлектәрҙәге утҡа һыу ҙа етә...\nЯҙылған: 03.09.21 | Ҡаралған: 300


Нефтекамала республиканың иң яҡшы романс оҫталары сығыш яһай\n25 Ноябрь 2009, 17:25\nНефтекама ҡалаһында “Романсиада -2009” республика романс башҡарыусылар конкурсы бара. Быйыл унда республиканың төрлө төбәктәренән 103 вокалсы ҡатнаша. Улар араһында профессиональ йырсыларҙан тыш, ун ике йәштән башлап үҙешмәкәр башҡарыусылар ҙа бар. Ижади бәйге өс номинация буйынса үткәрелә: “профессиональ башҡарыу”, “ үҙешмәкәр башҡарыу”, “рус романсы өмөтө”.\nЖюри рәйесе – БР халыҡ артисы Вәхит Хызыров, эксперт комиссияһы составына Заһир Исмәғилев исемендәге Өфө дәүләт сәнғәт академияһы, Өфө сәнғәт училищеһы, Октябрьский музыка училищеһы уҡытыусылары инде.\n“Романсиада” программаһында ике конкурс туры һәм гала-концерт. Конкурсты асыу һәм уның ике туры Нефтекама ҡалаһының Балалар музыка мәктәбендә була. Конкурсты тантаналы ябыу һәм гала-концерт бөгөн кисен, 19 сәғәттә, “Нефтселәр” мәҙәниәт һәм ижад һарайында үтәсәк.


Раштыуа байрамы мәлендә республиканың 100-ләгән ғибәҙәт ҡылыу урынында янғын хәүефһеҙлеген Янғынға ҡаршы дәүләт хеҙмәтенең 300-ҙән ашыу белгесе тәүлек әйләнәһенә күҙәтәсәк\nБыл турала Рәсәй Ғәҙәттән тыш хәлдәр министрлығы идаралығының Күҙәтеү эшмәкәрлеге идаралығы етәксеһе урынбаҫары Владимир Горин белдерҙе.\nУның әйтеүенсә, яңы йылдың тәүге көндәрендә республикала халыҡ күпләп йыйылған урындарҙа һәм пиротехникаға бәйле күңелһеҙ осраҡтар теркәлмәне. Ведомство белгестәренең маҡсаты - Раштыуа байрамын да бәлә-ҡазаһыҙ үткәреп ебәреү.\nВладимир Горин, Рәсәй ғәҙәттән тыш хәлдәр министрлығының күҙәтеү эшмәкәрлеге идаралығы етәксеһе урынбаҫары: «Дежур төркөмдәр байрам саралары тамамланғансы һаҡта торасаҡ. Төрлө хеҙмәттәрҙең берлектә эш итеүе һөҙөмтәһендә байрам тыныс үтер, тип уйлайым».\nВладимир Гориндың белдереүенсә, республикала 31 декабрҙән 6-сы ғинуарға тиклем 92 янғын теркәлгән. Ут эсендә 15 кеше һәләк булған. Янғындар башлыса шәхси йорттарҙа һәм ут менән һаҡһыҙ ҡыланыу йәиһә электр ҡорамалдарының боҙоҡлоғо арҡаһында сыҡҡан. Утта һәләк булыусы 15 кешенең 9-ҙы эскән булған, икәүһе йоҡо аралаш бәләгә ҡаршы тора алмаған.


Кәңәшһеҙ эш алға бармаҫ, кәңәшле эш тарҡалмаҫ\n7 Март 2018, 16:56\nБашҡортостан Республикаһы Башлығы Рөстәм Хәмитов Рәсәй Федерацияһы Президентының Федераль Йыйылышҡа Мөрәжәғәтнамәһе йомғаҡтары буйынса журналистарға, Владимир Путиндың сығышы илдең алдағы йылдарға аныҡ үҫеш йүнәлешен билдәләне, тип белдергәйне.\n– Мөрәжәғәтнамәлә йәмғиәткә, халыҡҡа бөтә йүнәлештәр буйынса, һәр яҡлап булышлыҡ итеү темаһы асыҡ яңғыраны. Шуны билдәләп үтке килә: Башҡортостанда Владимир Путин әйткән күп аспекттар буйынса эш тулы ҡеүәттә бара. Был, беренсе сиратта, демография, балалы ғаиләләргә ярҙам күрһәтеүгә ҡағыла.\nРеспубликабыҙҙа федераль ярҙам сараларын тулыландырған бер тапҡыр бирелә торған түләүҙәр һәм өҫтәмә льготалар бар. Бынан тыш, былтыр Ғаилә министрлығы ойошторолдо, ул ғаилә сәйәсәте мәсьәләләре менән шөғөлләнеү маҡсатын ҡуя. Һаулыҡ һаҡлау тармағын нығытыу йәһәтенән дә бихисап эштәр башҡарыла. Беҙ ауыл халҡына медицина ярҙамын яҡынайтыу өсөн модулле фельдшер-акушерлыҡ пункттары селтәрен булдырыу буйынса программаны башланыҡ. Республика һаулыҡ һаҡлау учреждениелары пациенттарҙы хеҙмәтләндереүҙең заманса стандарттарын индереү буйынса “Һаҡсыл поликлиника” проектына ҡушылды.\nҒөмүмән, республика байлығының һәм иҡтисади ҡеүәтенең ябай граждандар мәнфәғәтендә һөҙөмтәлерәк файҙаланалыуына өлгәшеү бурысы беҙҙә уңышлы атҡарыла. “Кешеләр өсөн эшләргә” – хәҙер ошо өс һүҙ властың оҙайлы стратегияһын да, көндәлек эшмәкәрлеген дә билдәләй. Әлбиттә, кабинетта ултырып ҡына был маҡсаттарға ирешеп булмай, етәксе кешегә халыҡ менән осрашырға, урындағы теге йәки был проблемалы һорауҙы бергәләп хәл итеү юлдарын эҙләргә, ҡыҫҡаһы, ябай граждандарға яҡын булырға кәрәк. Ошо йүнәлештә эҙмә-эҙлекле эш алып барған район хакимиәте башлығы Илгиз Лирман улы Фәтҡуллиндың һәр көнө, етәксе иңенә һалынған бихисап йөкләмәләрҙән тыш, район халҡының көндәлек тормошондағы мөһим мәсьәләләрҙе хәл итеүҙән, ярҙам күрһәтеүҙән башлана. Ә ауыл биләмәләрендәге хәл-торошҡа объектив баһа биреп, эштең айышына төшөнөп, дөрөҫ, төптән уйланған ҡарарҙар ҡабул итеү өсөн урындарға сығып, ҡабул итеүҙәр, халыҡ менән осрашыуҙар үткәреү зарур. Был аҙнала, мәҫәлән, Илгиз Лирман улы эш сәфәре менән Үрге Ғәле ауыл биләмәһендә булып китте. Башта район башлығы Сидоровка ауылында биләмә граждандарын шәхси һорауҙары буйынса ҡабул итте, артабан Байғужа ауылы халҡы менән осрашты.\nҮрге Ғәле ауыл биләмәһе хакимиәте бинаһында уҙған ҡабул итеүгә байтаҡ кеше йыйылғайны. Һорауҙарҙың күпселеге торлаҡ шарттарын яҡшыртыу өсөн дәүләт ярҙамы алыуға бәйле ине, ауыл халҡы өсөн бик актуаль булған мал һатып алыу мәсьәләһе лә күтәрелде, үҙҙәрен борсоған башҡа мәсьәләләр буйынса ла мөрәжәғәт итте ҡабул итеүгә килеүселәр. Илгиз Лирман улы барыһын да иғтибар менән тыңланы, һәр һорауҙы яҙып алды, уларҙы хәл итеүҙә ярҙам күрһәтеләсәген һәм тейешле яуаптар биреләсәген белдерҙе. Ҡайһы бер мәсьәләләр ошонда уҡ Үрге Ғәле ауыл биләмәһе хакимиәте башлығы Ю.Ә.Таһировҡа йөкмәтелде.\n– Район хакимиәте башлығы беҙҙең биләмәлә ҡабул итеү ойоштора, тигәс, Бикйән ауылынан килеп еттем әле, – ти үҙенең һорауы менән мөрәжәғәт итеүсе Хәйҙәр ағай Ғәбитов. – Ҡатыным ауырығас, уны ҡалдырып, район үҙәгенә барып ҡайтырға форсатым юҡ ине. Барып та, баҙнатһыҙланып, тейешле ергә инә алмай ҡайтҡан саҡтар булманы түгел. Илгиз Лирман улы үҙе килгәс, бик яҡшы булды әле. Үтенесемде кире ҡаҡмай, бөгөн-иртәгә булмаһа ла, хәл итеү юлдарын уйларбыҙ, тигәс, күңелгә йылы йүгерҙе, барыһы ла яҡшы буласағына өмөт уянды. Йылы һүҙ – йән аҙығы, тип юҡҡа әйтмәгәндәр бит!\nЭш сәфәренең икенсе яртыһында И.Л.Фәтҡуллин Байғужа ауылы халҡы менән осрашты. Урындағы мәҙәниәт йортонда уҙған йыйылышҡа халыҡ күп йыйылғайны. Сараны Үрге Ғәле ауыл биләмәһе хакимиәте башлығы Юнир Әбдрәхим улы Таһиров асты, йыйылыштың эшлекле шарттарҙа үтеүен теләне, проблемалы мәсьәләләрҙе уртаға һалып, асыҡтан-асыҡ һөйләшеүгә саҡырҙы.\nАртабан һүҙ район хакимиәте башлығы И.Л.Фәтҡуллинға бирелде. Башта Илгиз Лирман улы уҙған йыл йомғаҡтарын барлап, райондың бөгөнгө социаль-иҡтисади хәле тураһында һөйләне.\n– Дөйөм алғанда, 2017 йылды беҙ һәйбәт һө-ҙөмтәләр менән тамам-ланыҡ. Республиканың ауыл райондары араһында беҙ социаль-иҡтисади үҫеш күрһәткестәре буйынса 15-се урынға күтәрелдек. Был бик лайыҡлы һөҙөмтә.\nБыл ҡаҙаныштар, тәү сираттта, район халҡының фиҙакәр хеҙмәт емеше. Тап һеҙ – беҙҙең байлығыбыҙ һәм ғорурлығыбыҙ, – тине Илгиз Лирман улы. – Бөгөн беҙҙең район – республикала күп кенә күрһәткестәр буйынса тотороҡло үҫешкән төбәктәрҙең береһе. Һуңғы йылдарҙа ауыл хужалығы тармағы ыңғай үҙгәрештәр осоро кисерә: өр-яңы техника паркы булдырыла, һөрөнтө ерҙәр майҙаны арта, нут, люпин, борсаҡ кеүек иҡтисади яҡтан отошло яңы культуралар сәселә, тоҡомло мал һаны арта.\nМәғариф өлкәһен үҫтереүгә лә беҙҙең районда ҙур иғтибар бирелә. Уҡыусыларҙың белем сифатын яҡшыртыуға, уларҙы киләсәктә лайыҡлы алмашсы итеп тәрбиәләүгә бөгөн һәр белем усағы үҙ өлөшөн индерә. Бүтән яҡтарҙа күҙәтелгән балалар баҡсаларына сират та беҙҙә бөтөнләй юҡ. Районда демографик хәл дә былтырғыға ҡарағанда күпкә яҡшыраҡ. Сағыштырыу өсөн, былтыр районда 14 мең 900 кеше теркәлһә, быйылғы күрһәткестәре – 15 мең 200.\nРайондың инфраструк-тураһы ла күҙгә күренеп яҡшыра. Йылайыр ауылында яңы янғын һүндереү депоһы төҙөлә, май айында уның рәсми асылыуы көтөлә, былтыр ғына “Берҙәм Рәсәй” партияһының “Ғәмәлдәге эштәр” проекты буйынса район үҙәгенең бер нисә урамында һыу селтәрҙәре ремонтланды, Иван-Ҡыуалат мәктәбенең спорт залы төҙөкләндерелде. Урындағы башланғыстарҙы яҡлау программаһы буйынса 8 проект тормошҡа ашырылды. Әлбиттә, уңыштарыбыҙ бихисап, әммә башҡарыласаҡ эштәребеҙ ҙә байтаҡ. Быйыл, мәҫәлән, ауыл мәҙәниәт йорттарын, ФАП-тарҙы, юлдарҙы ремонтлау, Матрай ауылында газ селтәрҙәре үткәреүҙе тамамлап ҡуйыу кеүек бурыстар тора. Үҙәк район дауаханаһын төҙөкләндереү буйынса ла ярайһы уҡ эш күләме башҡарыласаҡ.\nҒөмүмән, барыһы ла – халыҡҡа уңайлы булһын өсөн, тигән башланғыс аҫтында эшләйбеҙ беҙ. Тик һеҙҙән, районда йәшәүселәрҙән, дә күп нәмә тороуын онотмайыҡ. “Ауылда эш юҡ” тип ҡул ҡаушырып, кемдеңдер ярҙамына ғына өмөт итеп ултырғандар менән мин бер ҙә килешмәйем. Уйлап ҡарағыҙ, мәшғүллек үҙәгендә бер кешегә өс вакансия тура килә, район ойошмаларына иретеп-йәбештереүселәр, ағас йығыусылар, эшсе ҡулдар етешмәй. Тағы ла, Йылайырҙа һәм Яманһаҙҙа асылған тегеү цехтарында ла эш урындары бар. Тимәк, һеҙҙән бары тик теләк һәм тырышлыҡ ҡына талап ителә. Тотош илдә, республикабыҙҙа кооперациялар төҙөү хәрәкәте йәйелдерелгән мәлдә беҙ ҙә ятып ҡалмайыҡ, әүҙемерәк булайыҡ!\nЙыйылыштың икенсе өлөшөндә йыйылыусылар үҙҙәрен борсоған мәсьәләләр буйынса һөйләште, Илгиз Лирман улына һорауҙар бирҙе, теләк-тәҡдимдәрен еткерҙе. Көн ҡаҙағына сығарылған төп тема Байғужа ауылының 90 йыллығы ине. Ошо юбилей датаһы айҡанлы бы-\nйыл йәй уҙасаҡ “Һаумыһығыҙ, ауылдаштар!” байрамына әҙерлек тураһында оҙаҡ ҡына фекер алышты байғужалар. Берәүҙәр ауыл тирәһен, зыяратты төҙөкләндереү, экологик өмәләр үткәреү мәсьәләһен күтәрһә, икенселәр мәҙәниәт йортон ремонтлау, мәктәп бинаһын тыштан буяу, ауылдың йәмен ебәреп ултырған хужаһыҙ йорттар проблемаһын хәл итергә саҡырҙы.\n– Һеҙҙең башланғыстарығыҙ, әлбиттә, бик хуп. Әммә һәр нәмәнең үҙ тәртибе бар, – тине Илгиз Лирман улы. – Бындай ҙур сараға әҙерлек эштәрен башлар алдынан һеҙгә ойоштороу комитеты төҙөү зарур. Арағыҙҙан абруйлы, булдыҡлы ауылдашығыҙҙы уның рәйесе итеп һайлағыҙ, байрамды ҡасан, ниндәй форматта үткәреү, кемдең ниндәй эште үҙ өҫтөнә алыуы тураһында ныҡлап һөйләшегеҙ. Район хакимиәтенән дә, ауыл биләмәһе хакимиәте яғынан да һеҙгә мотлаҡ ярҙам буласаҡ. Күмәкләгән – яу ҡайтарған, тигәндәй, ҙур байрам сараһы үткәреү – берҙәм көс менән генә уңышлы атҡарыла торған эш икәнен онотмайыҡ.\nИлгиз Лирман улының төплө фекерен байғужалар ҙа күтәреп алды.\n– Мин ошо ауылда тыуып-үҫкәнмен, минең ата-бабаларым – Байғужа ауылына нигеҙ һалыусылар. Шулай уҡ ошо залда ултырыусыларҙың да күпселеге үҙ бәхетен тап тыуған ерендә тапҡан. Шуның өсөн беҙҙең барыбыҙ өсөн дә уртаҡ булған ауылыбыҙҙың юбилей тантанаһын беҙ юғары кимәлдә, ойошҡанлы итеп үткәрергә бурыслыбыҙ. Байрамға тип ситтә йәшә-гән ауылдаштарыбыҙ, туғандарыбыҙ һағынышып ҡайтыр. Уларҙы лайыҡлы ҡаршыларға, матур итеп ҡунаҡ итергә кәрәк беҙгә. Әлбиттә, тотош ауыл халҡын бер бөтөн итеп туплап, ошондай оло сара үткәреү еңел эш түгел, әммә, мин ышанам, барыһы ла һәйбәт килеп сығасаҡ. Былтыр Сәләх ауылы халҡы ойошторған ҙур йыйынға барып, уларҙың әҙерлегенә хайран ҡалып ҡайтҡайным. Беҙгә лә татыу, берҙәм сәләхтәрҙән өлгө алырға кәрәк. Ә ярҙамға килгәндә инде, беренсе сиратта, ауыл клубын ремонтларға кәрәктер тип иҫәпләйем, сөнки байрам саралары тап ошонда үтәсәк. Яңы музыка ҡорамалдары ала алһаҡ, бинаның ҡыйығын ремонтлаһаҡ, бигерәк һәйбәт булыр ине. Нисек кенә булмаһын, беҙҙең мәҙәниәт үҙәгендә байрам һайын матур-матур концерттар ҡуйыла – филармонияларың ары торһон. Ағинәйҙәр менән клубҡа йыйылып, сәй эсеп, күңел асабыҙ, төрлө уйындар уйнайбыҙ, тик бына шахмат, домина, шашкаларыбыҙ ғына етеңкерәмәй, – тине ауылдың әүҙем йәмәғәт эшмәкәре Роза апай Теүәлева.\n– Улай булғас, мин һеҙгә 8 мартҡа бүләк эшләйем, өҫтәл уйындарығыҙ мотлаҡ буласаҡ, – тип вәғәҙә бирҙе Илгиз Лирман улы.\nБындай шәп бүләккә ысын күңелдән ҡыуанған байғужалар фекер алышыуҙы тағы ла дәртләнеберәк дауам итте. Һыу колонкаларын ремонтлау мәсьәләһе, мәктәп бинаһында урынлашҡан ФАП-тың йылытылмауы борсой икән күптәрҙе. Ошонда уҡ уны нисек йылытыу, фельдшер-акушер пунк-тын икенсе бинаға күсереү буйынса ла уй-теләктәр яңғыраны. Илгиз Лирман улы был мәсьәлә райондың баш табибы Н.М.Ғиләзетдинов менән берлектә хәл ителәсәген белдерҙе.\nАуыл биләмәһендә янғын хәүефһеҙлеген тәьмин итеү темаһы ла йыйылыусыларҙың иғтибарынан ситтә ҡалманы. Нисек кенә булмаһын, бәлә килмәһен тиһәң, иң беренсе янғын хәүефһеҙлеге ҡағиҙәләрен үтәргә кәрәк, был үҙ милкеңде, ғүмереңде бәлә-ҡазанан һаҡлауҙың иң ышаныслы ысулы, тигән берҙәм фекергә килде байғужалар. Ошонда уҡ һыу алыу өсөн быуа быуырға, һыу мискәһен тейешле урынға алып барып ултыртырға килеште ауыл халҡы.\nСараны дауам итеп, Үрге Ғәле ауыл биләмәһе хакимиәте башлығы Ю.Ә. Таһиров тағы ла бер мөһим темаға – 18 мартта уҙасаҡ Президент һайлауына туҡталды.\n– Һайлауҙа әүҙем булайыҡ, төп гражданлыҡ бурысыбыҙҙы үтәп, илебеҙҙең артабан ниндәй йүнәлеш буйынса алға барыуын бергәләп хәл итәйек, – тине Юнир Әбдрәхим улы. Артабан ул быйыл биләмәлә башҡарыласаҡ эштәр планы менән таныштырҙы. Уға ярашлы, Байғужа ауылы урамдарында диодлы яҡтыртыу лампалары ҡуйыласаҡ, һыу колонкаларын да яйлап ремонтлау ҡаралған.\n– Эшләйһе эштәребеҙ бихисап, бергәләшеп тотонһаҡ, барыһы ла яҡшы буласаҡ, – тине Ю.Ә. Таһиров.\n– Юнир Әбдрәхим улының биләмә мәнфәғәтендә баш-ҡарған эшен район хакимиәте лә, урындағы халыҡ та юғары баһалай. Шулай ҙа бөтә ергә өлгөрөү, барлыҡ мәсьәләләрҙе лә күҙ уңында тотоу өсөн уға йәмәғәт башланғысында ярҙамсылар кәрәк. Шуның өсөн, тағы ла бер тапҡыр әйтәм, әүҙем, инициативалы булығыҙ, – тип теләне Илгиз Лирман улы, йыйылышты йомғаҡлап.\nЯңы уй-ниәттәрҙән дәрт-ләнеп, күтәренке байрам кәйефе менән таралышты был мөһим һөйләшеүҙән байғужалар.\nБарис Солтанов фотоһы.


Өфөлә физика буйынса мәктәп уҡыусылары араһында республика олимпиадаһы башланды\nБыйыл унда Башҡортостан ҡала-райондарынан 170 бала һынау тота.\nУҡыусылар етди, улар яҡшы һөҙөмтәгә ирешергә теләй. Олимпиадала еңеү өсөн 5 сәғәт эсендә тиҫтәнән ашыу мәсьәләне дөрөҫ сисеп, һорауҙарға яуап биреү зарур. Уҡыусылар үҙҙәре менән шоколад менән һыу ҙа алған. Конкурс ике этаптан тора. Еңеүселәр Рәсәй кимәлендәге бәйгелә һынау тотасаҡ.\nОлимпиада сиктәрендә уҡыусылар өсөн күргәҙмә лә ойошторолдо. Унда мәктәп балаларының үҙҙәре төҙөгән һәм уйлап сығарған техникаһы ҡуйылған. Мәҫәлән, был ҡоролманы мәктәптә ҡыңғырауҙы автоматлаштырыу өсөн ҡулланырға мөмкин. Ә был робот, әйбер ташыу өсөн ҡулайланған.\nОлимпиадала иң өлгөр уҡыусылар һынау тота. Улар бәйге барышында бер-береһе менән дуҫлаша. Бынан тыш, Рәсәй кимәлендә олимпиадаға үтеп, унда еңеп сығыусыларға юғары уҡыу йорттарына ингәндә өҫтөнлөк бирелә.


Материалы за Июнь 2010 года » Страница 8 » Архив газеты "Йәшлек"\nЙәнтитмәгән - тапмаған.\nРеспублика балаларының һаулығын һаҡлау өсөн 1 млрд һум аҡса бүленәсәк Яңылыҡтар\nРеспублика балалар клиник дауаханаһында йыл һайын 18 меңдән ашыу бала дауалана. Шул уҡ ваҡытта быйыл йыл башына медицина ҡорамалдарының туҙыуы 78 процент тәшкил итә. Ә был юғары технология операцияларын үткәреү мөмкинлеген кәметә. Шунлыҡтан Хөкүмәт тарафынан әле оҙайлы ваҡытҡа иҫәпләп әҙерләнә башлаған «Республика балалар клиник дауаханаһы» дәүләт һаулыҡ һаҡлау учреждениеһының матди-техник базаһын нығытыу» комплекслы программаһы был хәлде төҙәтергә тейеш. Бының өсөн дүрт йыл эсендә учреждениеға яҡынса бер миллиард һум аҡса йүнәлтеләсәк. Программаның маҡсаты – 2014 йылға яңы тыуған сабыйҙар үлеме кимәлен 2009 йыл менән сағыштырғанда – 3, балалар үлеме кимәлен 1,5 процентҡа кәметеү.\nКисә Башҡортостан Республикаһы Президенты Мортаза Рәхимов 60 гүзәл затҡа «Әсәлек даны» миҙалын тапшырҙы. Был тантана республикала 86-сы тапҡыр үткәрелә, тәүге тапҡыр биш һәм унан да күберәк бала тәрбиәләгән әсәләрҙе 1998 йылда тәбрикләгәйнеләр. 12 йыл эсендә «Әсәлек даны» миҙалы биш меңдән ашыу ҡатынға тапшырылған, шулай уҡ республикала «әсәлек капитал»ын 82 меңдән ашыу гүзәл зат алған.\nКире ҡайтырға << 1 4 5 6 7 8 9 10 11 12 34 >> Киләһе бит


Ҡорбан | Әбйәлил - Абзелил\nӘбйәлил - Абзелил > Дин > Ҡорбан\n« Әбйәлилдә, Озерный ауылында яңы мәсет\nҠорбан малы »\nҠорбан — Аллаһ Тәғәләгә билгеле бер ваҡытта йөрәк күңеллебеҙ менән яҡынайыу ниәте менән салынған мал-тыуар. Ул билгеле ваҡыт – Ҡорбан байрамы көндәре. Ҡайһы бер ғибәҙҙәтәр тән менән булһа, был ғибәҙҙәт мал менән үтәлә торған ғибәҙҙәттән булып һанала.\nҠорбан барыһынан да алда Аллаһ әмер иткәне өсөн салына. «Хаж» сүрәһендә әйтелә: «Беҙ һәр өммәткә Аллаһ тарафынан ризыҡ булараҡ бирелгән хайуандарҙы салғанда, Аллаһ исемен иҫкә алһындар тип, үҙен ҡорбан үтәү ғибәҙәте ҡуйҙыҡ (билдәләнек)...» («Хаж», 22/34).\nБеҙҙең Әбү Хәнифә мәҙһәбендә ҡорбан салыу вәжеп ғәмәл (үтәлергә тейеш, үтәмәһән гонаһлы булаһын). Дәлиле; Аллаһ Тәғәлә Ҡөръән Кәримдә «Кәүҫәр» сүрәһендә Ҡорбан салығыҙ тип әмер иткән;\n— Әй Мөхәммәд, һин Рабындың ризалығы өсөн намаҙ уҡы һәм ҡорбан сал, — тип әйкән.\nШулай пәйғәмбәребеҙ Мөхәммәд ғәләйһиссәләмгә вәжеп булғас, беҙгә, уның өмәтте булараҡ, ҡорбан салыу ғибәҙҙәтен үтәү — мотлаҡ ғәмәл — барыбыҙғала.\nБер хәҙистә; Әй мосолмандар, ҡорбан салығыҙ, сөнки ул атағыҙ Ибраһим изге ғәмәленән – тип әйтелә. Ошо әйтелгәндәрҙән сығып беҙ Ҡорбан салыу ғәмәлен үтәргә тейешбеҙ, үтәмәһәк — бурыслы булып ҡалабыҙ Аллаһ Тәғәлә алдында. Шулай уҡ пәйғәмбәребеҙ сөннәтен үтәмәүсе булабыҙ.\nҺәр мосолман кеше үҙ ғүмерендә бер тапҡыр булһала ошо бурысын үтәргә тейеш. Өс-дүрт мең аҡсаны ҡорбан мал һатып алырға һәр кемдең хәленән киләлер, фәҡир тигәндәребеҙ – шул эшкә, донъяға ынтылмаусы әҙәмдәрҙер.\nПәйғәмбәребеҙ бер хәҙисендә: «Һеҙҙең ҡайһы берегеҙ ҡорбан салырға көсө етеп тә, шуны үтәмәһә, ул кеше беҙҙең намаҙ уҡый торған еребеҙгә яҡын килмәһен» — тигән.\nОшонан сығып, беҙ ҡорбан салыуҙы әмер икәнен беләбеҙ.\nӘгәр мосолман кешеһе ихлас күңелдән ҡорбан салһа, ҡиәмәт көнөндә бының күп тапҡыр әжерен күрер. Пәйғәмбәребеҙ был хаҡта былай тип әйткән:\n"Әҙәм балаһы, Ҡорбан байрамы көндәрендә ҡорбан салып, Аллаһы Тәғәлә алдында оло мәртәбә ҡаҙана. Ул ҡорбан ҡиәмәт көнөндә мөгөҙҙәре, тиреһе һәм тояҡтары менән килер. Хайуандың ҡаны ергә тамғансы уҡ, ҡорбан ҡабул ителгән булыр".\n"Ҡорбан эйәһе шул ҡорбанына атланып сират күперен үтәр" — тип әйтелә хәҙистәрҙә.\nАллаһы Тәғәләнең аятыңда: “Ул ҡорбан иттәрен ашағыҙ, фәҡирҙәргә һәм теләгәндәргә таратығыҙ”, — тип бойоролған. Әл-Хаджж" (Хаж) сүрәһе, 36-сы аят.\nАллаһы Тәғәләнең ризалығын өмөт итеп, уның ҡушыуы буйынса Ҡорбан байрамы көндәрендә ҡорбанға рөхсәт ителгән малдарҙы салайыҡ, Хоҙай насип итһә.\nАллаһ Тәғәлә ризалығы өсөн ихлас күңелдән салынған ҡорбандың беренсе тамсы ҡаны ергә төшмәҫ борон ҡорбан хужаһының гонаһлары йыуыла Аллаһ Тәғәлә насыйп итһә.\nМәрхүмдәр һәм бәлиғ булмаған балалар өсөн ҡорбан: https://nazir1965.com/%D2%BBorau%D2%99ar-%D2%BB%D3%99m-yauaptar/m%D3%99rx%D2%AFmd%D3%99r-%D2%BB%D3%99m-b%D3%99li%D2%93-bulma%D2%93an-balalar-%D3%A9s%D3%A9n-%D2%A1orban.html#more-6335\nЭта запись написана автором Назир Сабитов, 08.09.2016 в 21:52, и размещена в категории Дин. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.\nНисек ураҙа тоторға? - 28 366 views\nДоғалар - 17 569 views\nНамаҙ уҡыу тәртибе - 16 921 views\nТәһлил - 9 769 views\nТәһәрәт алыу тәртибе - 9 653 views\nӘкиәт «Ҡамыр батыр» - 7 802 views\nФәхретдинов Ризаитдин. Нәсихәттәр - 7 035 views\nМәйетте йыуыу һәм кәфенләү - 6 955 views\nБалалар һәм бүреләр Бөрйәндә - 6 717 views\nҠөръән бағышлау - 6 615 views\nТаҡмаҡтар - 6 454 views\nДоға ҡылыу тәртибе - 6 294 views\nӨшкөрөүсе Фәрит хәҙрәт - 5 956 views\nСалауат (маҡтау) - 5 718 views\nЙома намаҙы хөтбәләре - 5 101 views\nИфтар – ауыҙ астырыу - 4 527 views\nКолхоз деревни Таштимерово - 4 480 views\nӘкиәт «Батыр һалдат» - 4 181 views\nнәфис фильм Етегән - 4 084 views\nТәүбә намаҙы - 4 037 views\nЯмғыр теләү - 3 865 views\nЭттәргә һәм йыртҡыс хайуандарға ҡаршы доғалар - 3 864 views\nӘйтер һүҙем бар, Төштәр - 3 796 views\nМусульмане Абзелиловского района в Магнитогорске - 3 701 views


Герой эҙҙәре буйлап » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Герой эҙҙәре буйлап\nГерой эҙҙәре буйлап 07.08.2015 // Йәмғиәт\n2012 йылда республикабыҙҙа башланған “Комдив Шайморатов. Геройҙың ҡайтыуы” тигән акция тамамланыуға табан бара. Уның асылы шунда: Миңлеғәле Шайморатовҡа үлгәндән һуң Герой исемен юллау буйынса бихисап имза йыйылды. Акцияны ойоштороусыларҙың уйынса, ошо хаҡта Рәсәй Президенты Владимир Путинға мөрәжәғәт итергә кәрәк ине.\nТик уның менән кем шөғөлләнер? Әлегә билдәһеҙ. Ни өсөн тигәндә, ваҡытында ойоштороу комитеты төҙөлмәгән булған. Был хатаны төҙәтеүҙе “Берҙәмлек” хәрби һәм хеҙмәт инвалидтары Рәсәй йәмәғәт ойошмаһының Башҡортостан Республикаһы бүлексәһе үҙ иңенә алды. Әйткәндәй, уның хәстәрлегендә “Несокрушимая и легендарная 112-я...” тип аталған китап нәшер ителде.\nДанлы 112-се Башҡорт кавалерия дивизияһы ҡаһарман юл үткән. Беҙ ҙә Сталинград далаларынан (Слащевская станицаһы) алып генерал-майор Шайморатовтың вафат булған еренә – Украинаның Луганск өлкәһе Петровское ҡалаһына тиклем юл тоттоҡ. Юлайҡан Мамай ҡурғанына ла инеп сыҡтыҡ.\n... Йәйге ял осоро. Халыҡтың күбеһе шәхси автомобилендә Ҡырымға ял итергә китә. Кемдер юл сатында әҙгә генә туҡтай, икенселәр кемпинг тирәһен уңай күрә. Әммә Ростов өлкәһенә барып еткәнсе генә шулай тыныс. Өлкәнең Чернышковский районына етәрәк юл хәрәкәте хәүефһеҙлегенең постары күренә башланы, улай ғына ла түгел, “Ҡуныу өсөн һаҡланған урындарҙы ғына һайлағыҙ, талау осраҡтары йышайҙы” тигән йән өшөткөс яҙыуҙы күрәһең. Рәсәйҙән Украинаға сығыу өсөн “Должанский” таможня терминалы аша үтергә кәрәк, ул хәүеф-хәтәр тыуҙырмай. Терминал Ростов өлкәһенең Ново-Шахтинск ҡалаһынан 12 саҡрым алыҫлыҡта урынлашҡан. Сикте сыҡһаң инде, юл икегә айырыла: береһе – Луганск өлкәһенә, икенсеһе Донецк өлкәһенә китә.\nБашҡортостандан килтерелгән гуманитар йөктө көтөп алғандар. Беҙҙе лә йылы ҡаршыланылар һәм ҡунаҡханаға урынлаштырҙылар, ә машинаны махсус урынға индереп ҡуйҙыҡ. Ҡалала берәү менән дә һөйләшмәҫкә ҡуштылар, киске сәғәт 8-ҙән һуң бүлмәлә ҡалыу хәйерле булыр, тип тә өҫтәнеләр.\nИртәгәһенә Луганск өлкәһенән кеше килеп, күстәнәстәрҙе – башҡорт балын, урыҫ телендәге китаптарҙы һәм башҡа әйберҙәрҙе — үҙенең машинаһына тейәп алып китте. Бына шулай уңышлы йөрөп ҡайттыҡ ул яҡтарҙан.\nАвтор: Борис МАЛОРОДОВ.\nТотош уҡырға 1 226\nТотош уҡырға 965\nТотош уҡырға 1 151\nТотош уҡырға 1 260\nТотош уҡырға 1 268\nТотош уҡырға 1 056\nТотош уҡырға 1 342


Ауылда почта – тормош үҙәге\n9 Июль 2018, 17:34\nЙыл һайын июлдең икенсе йәкшәмбеһендә почта элемтәһе хеҙмәткәрҙәренең һөнәри байрамы – Рәсәй почтаһы көнө билдәләнә.\nБыл өлкәлә эшләүселәрҙең хеҙмәте еңелдән түгел. Ул сыҙамлы, сабыр һәм кешеләргә ҡарата иғтибарлы булыуҙы талап итә. Бөгөн почтальондар нисек эшләй? Был һорауға яуап алыу өсөн Ләмәҙтамаҡ почта бүлексәһенә барҙыҡ.\nӘйтергә кәрәк, был почта бүлексәһе хеҙмәткәрҙәре гәзит-журналдарға яҙылыу кампанияһын 100 процентҡа тамамлаған. “Беҙҙә халыҡ районкаға, “1000 советов”, “Диләфрүз”, “ЗОЖ”, “Непоседа”, “Аманат”, “Аҡбуҙат”, “Баш-ҡортостан ҡыҙы” журналдарына һәм башҡа баҫмаларға яҙыла, – ти Ләмәҙтамаҡ почтаһы начальнигы Анджела Хисамова. – Яҙылыу кампанияһы ваҡытында ниндәй баҫмаларға яҙылырға мөмкинлеген аңлатабыҙ”.\nПочта начальнигы вазифаһында ул бер йылдан күберәк эшләй, уға тиклем 10 йыл почтальон булған. “Миңә почтальон эшен тәҡдим иткәс, ризалаштым, – ти ул. – Почтальон, ғәҙәттә, корреспонденцияны урамдар һәм өйҙәр буйынса сорттарға бүлеү өсөн сәғәт 11-се яртыға эшкә килә. Һәр бер участкаға журнал асыл-ған, унда гәзит-журналдар алдырыусыларҙың адрестары һәм баҫма продукцияның исемдәре тулыһынса яҙылған. Ҡиммәтле бандеролдәр, посылкаларын алыу өсөн клиенттар үҙҙәре килә. Әгәр ниндәйҙер сәбәп арҡаһында кеше үҙе алырға килмәһә, уға почтальон алып барып бирәсәк. Хәҙер кешеләр почта аша бер-береһенә хаттар ебәрмәй, әлбиттә, шулай ҙа төрлө ведомстволарҙан хаттар килә. Байрамдарҙа открыткалар ебәрәләр. Посылкалар, мәҫәлән, донъялағы иң популяр интернет-сайт – Алиэкспрестан килә”.\nБүлексәлә барлығы өс кеше эшләй: почта начальнигы һәм ике почтальон. Хеҙмәткәрҙәр-ҙең штаты бәләкәй булыуына ҡарамаҫтан, эш сифатлы һәм ваҡытында башҡарыла. “Почтальон Дилә Ғөзәйерованы билдәләп үтке килә, – ти Анджела Хисамова. – Ул яҡшы эшләй, документтарын ваҡытында тапшыра, яҙыу планы үтәлә. Коммуналь түләүҙәрен түләү өсөн бүлексәгә килә алмағандарҙың ул өйҙәренә бара”.\nПочтальон булыу өсөн махсус белем талап ителмәй. Ләкин һәр кем дә был өлкәлә эшләй алмай. Кешеләр менән аралаша белергә, грамоталы булырға кәрәк. Гел генә кешеләр менән аралашыу – эштең ыңғай яғы, йылдар үтеү менән почтальон участкаһындағы күп-тәрҙең дуҫына әйләнә. Кире яғы – йөкләмә шаҡтай ҙур булыуына ҡарамаҫтан, эш хаҡы бәләкәй. Шулай уҡ транспорт булмау арҡаһында башҡа ауылдарға юлда осраған машиналарҙа барып етергә тура килә. “Почтальондар өсөн эттәр ҡурҡыныс тыуҙыра, – ти почта начальнигы. – Бәхеткә күрә, беҙҙең ауылдарҙа тыныс, эттәр һөжүм итеү осраҡтары булманы”.\nАнджелаға эше оҡшай. “Мин үҙ урынымды таптым, башҡа һөнәрҙә үҙемде күҙ алдына килтерә алмайым. Пенсияға тиклем ошонда эшләрмен тип өмөтләнәм, – ти ул. – Почта начальнигы булараҡ, эшем кешеләр менән күп аралашыу мөмкинлеге менән ҡыҙыҡлы. Мин сәғәт 9-ға киләм. Сәғәт 11-гә тиклем клиенттар менән эшләйем. Шунан почтаны эшкәртәм. Кешеләр төрлө була, шуға күрә һәр бер кешегә яҡынайыу юлын та- бырға кәрәк. Коллегаларымды Рәсәй почтаһы көнө менән ҡотлайым, уларға һаулыҡ, сабырлыҡ, бәхет теләйем”.\nЛәмәҙтамаҡ халҡы ла үҙҙәренең почта бүлексәһе эшенән ҡәнәғәт. “Мин районканы гел алдырам. Почтала яҡшы эшләйҙәр, гәзиттәрҙе ваҡытында алам”, – тип маҡтай почта хеҙмәткәрҙәрен педагогик хеҙмәт ветераны Вәриҙә Ғатауллина.


Урок "Башҡорт аштары. Башҡорт ҡымыҙы".\nИнфоурок / Другое / Конспекты / Урок "Башҡорт аштары. Башҡорт ҡымыҙы".\nТЕМА : Башҡорт аштары. Башҡорт ҡымыҙы.\nМаҡсат: 1) уҡыусыларҙы башҡорт аштары менән таныштырыу; 2) ҡымыҙҙың файҙаһы тураһында һөйләшеү; 3) уҡыусыларҙың фекерләү ҡеүәһен арттырыу; 4) һөйләү телмәрен үҫтереү; 5) яңы һүҙҙәрҙе үҙләштереү; 6) белем һәм тәрбиә биреү.\nЙыһазландырыу: видеокассеталар, “Башкирская кухня” китабы, һүрәттәр, интернет селтәренән мәғлүмәттәр, ҡымыҙ, дәреслек.\nТаҡтаға “Аш-Һыуыбыҙ хазинаға тиң” тигән һүҙҙәр менән һүрәт эленгән.\nУҡыусылар, иғтибарыбыҙҙы таҡталағы һүрәткә йүнәлтәйек. Һеҙ был һүрәттә нимәләр күрәһегеҙ һәм унда нимә тип яҙылған?\nБеҙ был һүрәттә икмәк һәм самауырҙы күрәбеҙ. Унда “Аш- һыуыбыҙ хазинаға тиң” тип яҙылған.\nӘ нимә һуң ул хазина, рус теленә нисек тәржемә ителә?\nХазина ул богатство тип тәржемә ителә.\nЭйе, дөрөҫ. Ә был кемдәрҙең аш-һыуы тураһында һүҙ бара?\nЭйе. Шулай булғас, уҡыусылар, бөгөн беҙ нимә тураһында һөйләшәсәкбеҙ тип уйлайһығыҙ?\nБашҡорттарҙың аш-һыуы тураһында.\nЭйе, уҡыусылар, беҙ бөгөн һеҙҙең менән “Башҡорт аштары” тигән бүлекте өйрәнә башлайбыҙ.\nӘ һеҙгә милли аштарҙан ҡайһылары таныш? Уларҙың ҡайһыларын ашап, бешереп ҡарағанығыҙ бар?\nБауырһаҡ, ҡатыҡ һ.б.\nАфарин. Уларҙы ниндәй төркөмдәргә бүлеп ҡарап була?\nҠамыр аштарына, һөт аҙыҡтарына, үләндән әҙерләнгән ризыҡтарға.\n“Милли аштар” тигән белешмә өҫтөндә эш:\nа) белешмәне тасуири уҡыу;\nУҡыусылар, хәҙер дәреслектәрҙе асабыҙ ҙа “Милли аштар” тигән белешмәнең йөкмәткеһе менән танышабыҙ. Әйҙә әле, Аида, уҡып ишеттер. (Аида белешмәне тасуири уҡый, ә ҡалғандар ҡарап, тыңлап баралар)\nб) һүҙлек эше башҡарыу;\nтәржемәһе бирелгән һүҙҙәрҙе ҡарау, һүҙлек дәфтәрҙәренә яҙып алыу.\nв) белешмәнең һәр абзасына айырым-айырым туҡталып үтеү, унда телгә алынған эсемлек, аш исемдәрен яҙып алыу, уларҙың нисек эшләнеүен балаларҙан белешеү, әгәр ҙә белмәһәләр һөйләп китеү.\n3) һөт аҙыҡтарына айырым туҡталыу.\nа) видеотаҫманан һөт аҙыҡтарын ҡарап китеү, ҡыҫҡаса ғына әңгәмәләшеп алыу.\nҺөттө нимәнән алалар? Был ризыҡтар нимә һөтөнән эшләнгән?\nДөрөҫ, был ризыҡтар һыйыр һөтөнән эшләнә. Ә бына, уҡыусылар, әйтегеҙ әле, Башкортостан нимәләре менән дан тота?\nБалы, ҡурайы, ҡымыҙы менән.\nАфарин. Ҡымыҙ ниндәй һөттән эшләнә?\nДөрөҫөрәге бейә һөтөнән эшләнә. Бейә һүҙе рус теленә нисек тәржемә ителә әле?\nб) “Башҡорт Ҡымыҙы” йыры менән танышыу:\nйырҙы уҡытыусының тасуири уҡыуы;\nбер нисә уҡыусының йырҙы тасуири уҡыуы;\nһорауҙарға яуап алыу:\n- ҡымыҙ кешегә нимә бирә?\n- ҡымыҙ күңелде ни эшләтә?\n- ҡымыҙ нимәне баҫа?\nУҡыусылар, беҙҙең дә һөйләшә торғас тамаҡтар кибеп китте. Беҙ ҙә ҡымыҙ эсеп алайыҡ. (Уҡыусыларға ҡымыҙ эсереү) Тәмлеме? Ҡымыҙ нимәләрҙән файҙалы, кем белә?\nҮпкә сиренән һ.б.\nДөрөҫ. Ә уны нисек эшләйҙәр? Берәйегеҙҙең күргәне бармы?\n5) ҡымыҙ эшләү рецепты менән таныштырыу. Шунда уҡ уның файҙаһы тураһында ла уҡып китеү. Рус теленән аңлағандарын башҡортса һөйләтеү.\n6) видеотаҫманан ҡымыҙ бешеүҙе ҡарау.\n7) һүрәттә төшөрөлгән ҡымыҙ һаҡлау өсөн һауыттарҙы күрһәтеп үтеү.\n8) кәзә ҡымыҙы, уның файҙаһы тураһында бер нисә һүҙ уҡып, әйтеп үтеү.\nрус яҙыусыларынан Аксаковтың, Пушкиндың, Толстойҙың, Чеховтың ҡымыҙ менән дауаланыуы тураһында әңгәмәләшеү.\nУҡыусыларҙың башҡорт аш- һыуҙарының тәмле һәм кеше организмы өсөн файҙалы икәнлегенә һығымта яһауы мөһим.\nIV. Балаларҙың белемдәрен баһалау.\nV. Өйгә эш.\nНомер материала: ДБ-339475\nПрезентация по краеведению Елец. Часовня во имя Вознесения Господня\n"Маңғыстау - тұнған дария" (ғылыми-тәжірибелік конференцияға баяндама)\nСценарий мероприятия посвящения в экономисты "Экономист - это престижно!"\nМастер-класс "Башҡорт теле дәрестәрендә уйын технологияһын ҡулланыу"\nМетодическая разработка урока на тему "Создание собственного бизнеса"


Башҡортостанда пляждар эшләй башланы - GTRK.TV — Новости Уфы и РБ\n16 июня 2016 — 15:45\nРеспубликала рәсми 82 һыу инеү урыны иҫәпләнә, уларҙың 56-һы әҙер ҙә инде. Өфөлә иһә быйыл 11 пляж эшләйәсәк. Әлегә уларҙың унауы асылған. Тиҙҙән Шаҡша биҫтәһендә лә яңы ял итеү урыны барлыҡҡа киләсәк. Яҡында йәшәүсе халыҡ яр буйын сүп-сарҙан таҙартҡан һәм унда пляж булдырыласаҡ. Үҙ йүнеңде үҙең күр, ти халыҡ мәҡәле. Шаҡша халҡы һыу инеү урынын үҙҙәре тәртипкә килтерергә ҡарар иткән. Кешеләр яр буйын һәм йылға төбөн сүп-сар һәм ҡалдыҡтарҙан таҙартҡан. Халыҡ һыуҙың сифатын да тикшерергә йыйына. Тиҙҙән, Шаҡша биҫтәһендә урынлашҡан пляжға төҙөлөш ойошмалары ҡом алып килеп йәйәсәк һәм пляжды төҙөкләндерәсәк. Ата-әсәләр бында өлкәндәргә генә түгел, балаларға ла һыу инеү урыны буласаҡ, тип өмөтләнә. Пляждарҙа һәм яр буйҙарында хәүефһеҙлек ҡағиҙәләрен оноторға ярамай. Мәҫәлән, Дуҫлыҡ монументы янында һыу төшөргә рөхсәт ителмәй. Ошо хаҡта махсус белдереүҙәр ҙә хәбәр итә. Әммә, кешеләр ҡурҡмайынса йылғаға инә. Әйткәндәй, рөхсәт ителмәгән урында һыу ингән өсөн ябай кешегә 2 меңдән 5 мең һумға тиклем штраф ҡаралған. Инспекторҙар билдәләүенсә, рәсми пляждар махсус рәүештә бөтә кәрәк-яраҡ менән тәьмин ителә. Мәҫәлән, балалар өсөн һыу инеү урыны, тәрәнгә төшмәҫ өсөн билдәләр, кейем алыштырыу бүлмәләре һәм башҡа йыһаздар. Бынан тыш, уларҙың янында ҡотҡарыусылар дежур итә. Башҡортостанда һыу объекттарында именлекте тәьмин итеү буйынса 25 инспектор эшләй. Уларға 20 штаттан тыш хеҙмәткәр ярҙам итә. Инспекторҙар яр буйҙарында аңлатыу эштәре алып бара һәм ошо турала белешмә тарата. Быйыл Башҡортостанда 17 кеше һыуға батып үлгән. Уҙған йылдың ошо осоро менән сағыштырғанда был 4 кешегә аҙыраҡ. Белгестәр билдәләүенсә, күпселеген ял итеүселәр билдәләнмәгән урындарҙа һәм эскән килеш һыу ингәндәре өсөн күңелһеҙ ваҡиғаларға тарый. Рәсми пляждар араһында эшләмәгәндәре лә бар. Яҙын Өфөнөң Киров районында урынлашҡан ярҙы һыу баҫҡан һәм ҡомдо ағыҙып алып киткән. Бында әле һаман төҙөкләндереү бара. Белгестәр әйтеүенсә, рәсми пляждар йылға көслө аҡмаған һәм өйрөлтмәк булмаған урындарҙа эшләнә. Ял итеүселәргә быны ла иҫтән сығарырға ярамай.


Рәсәй Һаҡлыҡ банкыһының Урал банкыһы рәйесе менән осрашыу // Сәйәсәт | новости башинформ.рф\nРәсәй Һаҡлыҡ банкыһының Урал банкыһы рәйесе менән осрашыу\n9:18, 25 марта 2010 Сәйәсәт\n24 мартта Республика йортонда Башҡортостан Президенты Мортаза Рәхимов Рәсәй Һаҡлыҡ банкыһының Урал банкыһы рәйесе Владимир Черкашин менән эш осрашыуы үткәрҙе.\nБашҡортостан Республикаһы биләмәһендә Рәсәй Һаҡлыҡ банкыһы подразделениелары эшмәкәрлеге мәсьәләләре хаҡында фекер алышынды. Ипотека кредитлауы, ауыл хужалығына, бәләкәй һәм урта бизнес субъекттарына булышлыҡ итеү өлкәһендә республика менән банк араһында хеҙмәттәшлекте камиллаштырыу буйынса тәҡдимдәр ҡаралды. Осрашыуҙа шулай уҡ Һаҡлыҡ банкыһының “Башҡортостандың социаль картаһы” проектын тормошҡа ашырыуҙа ҡатнашыуы хаҡында ла һүҙ алып барылды.\nВладимир Черкашин республика территорияһында банк хеҙмәттәре күрһәтеү йәһәтенән Рәсәй Һаҡлыҡ банкыһы Башҡортостан бүлексәһенең ыңғай тәжрибәһен билдәләне. Һаҡлыҡ банкыһының Урал банкыһы рәйесе әйтеүенсә, көрсөк осоронда Башҡортостан бүлексәһе кредитлау күләмен һаҡлап ҡала алды һәм банк вкладтарын арттырыуҙы тәьмин итте.\nШул уҡ ваҡытта Мортаза Рәхимов Башҡортостанда Һаҡлыҡ банкыһының филиал селтәрҙәрен кәметеү сәбәпле борсолоуын белдерҙе. Республика Президенты фекеренсә, граждандарҙың ышанысы һәм даими клиент базаһына эйә булыу һөҙөмтәһендә Рәсәй Һаҡлыҡ банкыһы конкуренцияға һәләтлелеге менән айырылып тора. Ул Башҡортостанда, айырыуса ауылда, банк хеҙмәттәрен һаҡлап ҡалыу мөһим тип иҫәпләй, сөнки республика халҡының 40 проценттан ашыуы ауылда йәшәй. М.Ғ. Рәхимов, банкының филиал селтәрен үҙгәртеп ҡорғанда муниципаль берәмектәрҙең иҡтисади ҡеүәте һәм социаль-иҡтисади бурыстарҙы хәл итеү зарурлығы иҫәпкә алынырға тейеш, тине.\nВладимир Черкашин әйтеүенсә, республиканың иң алыҫ райондарындағы бүлексәләрҙе кәметеү хаҡында һүҙ бара.\n— Кассалары, мәҫәлән, аҙнаһына 2-3 көн генә эшләгән подразделениеларҙы ҡыҫҡартабыҙ. Һөҙөмтәлә өҫтәмә офис барлыҡҡа килгән филиал селтәрен үҙгәртеп ҡороу административ үҙгәрештәргә генә ҡайтып ҡала. Шул уҡ ваҡытта офиста күрһәтелгән хеҙмәттәр исемлеге ҡыҫҡартылмай, — тине Владимир Черкашин.\nБашҡортостан Президенты федераль почта банкыһы подразделениелары асылғанға тиклем республика биләмәһендә подразделениеларҙы ҡыҫҡартыуҙан тыйылып торорға саҡырҙы. Стратегияны бойомға ашырыу халыҡты уңайлы банк хеҙмәттәре менән тәьмин итеүҙе һаҡлап ҡалырға мөмкинлек бирәсәк.\nОсрашыуҙа Башҡортостан Хөкүмәте Премьер-министрының беренсе урынбаҫары, финанс министры Айрат Ғәскәров, республика Милли банкыһы рәйесе Рөстәм Мәрҙәнов, РФ Һаҡлыҡ банкыһының Башҡортостан бүлексәһе идарасыһы Юлай Кинйәбулатов ҡатнашты.\nТеги: Президент осрашыуҙары, һаҡлыҡ банкы


Диспансеризация үтергә килегеҙ! » Яйыҡ гәзите | Газета Яик\nЯйыҡ гәзите » Сәйәсәт, иҡтисад » Диспансеризация үтергә килегеҙ!\nДиспансеризация үтергә килегеҙ!13.04.2018\nБушлай комплекслы медицина тикшереүе 18 йәштән өлкән граждандар өсөн ойошторола. Кешенең эшләү-эшләмәүе (уҡыуы) мөһим түгел.\nӘлеге хеҙмәттең маҡсаты - сирҙәрҙе йәки ил халҡының инвалидлығына һәм ваҡытынан алда вафат булыуына килтергән хәүеф факторҙарын иртә стадияларҙа асыҡлау, иҫкәртеү.\nБыйыл 1928, 1931, 1934, 1937, 1940, 1943, 1946, 1949, 1952, 1955, 1958, 1961, 1964, 1967, 1970, 1973, 1976, 1979, 1982, 1985, 1988, 1991, 1997 йылдарҙа тыуған Рәсәй граждандары диспансеризация үтергә тейеш.\nӨс йылға бер тапҡыр үткәрелгән тикшереүҙе теркәлеү урыны буйынса поликлиникала үтергә мөмкин. Бының өсөн паспорт һәм мотлаҡ медицина страховкаһы полисы кәрәк. Өҫтәмә мәғлүмәт алыу өсөн беҙ үҙәк ҡала дауаханаһының баш табип урынбаҫары Жанна Балясоваға мөрәжәғәт иттек.\n- Баҡса эштәре башланғанға тиклем махсус бригада менән ауылдарға йөрөп ҡалырға тырышабыҙ. Ҡайһы бер биләмәләрҙә халыҡ диспансеризация үтеүҙә бик актив ҡатнаша. Был урындағы фельдшерҙарҙың халыҡҡа аныҡ аңлатма биреп, үҙ эштәрен еренә еткереп эшләйҙәр тигән һүҙ.\nЙөрәк-ҡан тамырҙары, яман шеш, шәкәр диабеты, үпкә елһенеүе, йыуан эсәк ауырыуҙары бөгөн йыш осрай. Улар башлыса ҡан баҫымының юғары, шәкәр һәм холестериндың күп булыуы, һимереү, дөрөҫ туҡланмау, аҙ хәрәкәтләнеү, артыҡ тәмәке тартыу, иҫерткес эсемлектәрҙе саманан тыш күп ҡулланыу кеүек насар ғәҙәттәр арҡаһында барлыҡҡа килә.\nОшо сирҙәрҙе ваҡытында асыҡлау маҡсатында 2013 йылдан алып поликлиникаларҙа халыҡҡа диспансеризация үткәрелә башланы. Тәүге йылдарҙа төрлө насар ауырыуҙар бик күпләп асыҡланды. Башта халыҡ диспансеризацияның ни өсөн кәрәклеген аңлап еткермәне, төрлө сәбәптәр табып, ситкә тайпылдылар. Хәҙер хәлдәр яҡшыра. Әлеге ваҡытта ауырыу модала түгел бит. Сәләмәт йәшәү рәүеше киң пропагандалана.\nӘммә йәш быуын, ҡырҡ йәшкә тиклемгеләр, һаман да һаулыҡтың ҡәҙерен аңлап етмәй. Диспансеризацияла бик һүлпән ҡатнашалар. Ә йәштәрҙә хәҙер артыҡ ауырлыҡ күҙәтелә. Был иһә шәкәр диабеты ҡурҡынысы менән янай тигән һүҙ.\nҺаулыҡтың беренсе шарты булып, дөрөҫ туҡланыу тора. Ошоно күҙ уңында тотһаҡ, шәкәр ауырыуы һ.б сирҙәр ҙә булмаҫ ине.\nХәҙер күптәр, шулай уҡ балалар ҙа, гамбургер, бутерброд, чипсыларҙы ҡоролай ашап, кетерләтеп йөрөйҙәр. Һуңынан улар үҙәк көйөүгә зарланып, дауаханаға килә, гастрит менән ауырыйҙар. Шуға ла страус кеүек башығыҙҙы ҡомға тығып ҡалмағыҙ, ә һаулығығыҙҙы тикшертергә килегеҙ, тип өндәйем мин бөтә яҡташтарҙы. Ирҙәрҙән 45-51йәшкә тиклем простата яман шешенә, ҡатын-ҡыҙҙарҙан енси аналыҡтан анализ алына. 39 йәштән 51 йәшкә тиклемге ҡатын-ҡыҙҙар мотлаҡ рәүештә ике йылға бер тапҡыр маммографта тикшерелергә тейеш. 49 йәштән өлкән һәр кеше шулай уҡ ике йылға бер тапҡыр эсәк яман шешенә тикшереләсәк.\nХәүеф төркөмөндә булған кешеләр өсөн иһә дөйөм медицина тикшереүе йыл һайын тәғәйенләнә. Ҡәҙимгесә. Былар бөтәһе лә бушлай. Аҡса республика ҡаҙнаһынан бүленә.\nСтатистика буйынса колоректаль яман шеше ВИЧ менән бергә иң беренсе урында тора. Өфөлә был ауырыуҙы диагностикалау проекты эшләнә. Әлегә көтөү өҫтөндәбеҙ. Проект тормошҡа ашҡас та ул тәғәйен бер районда тикшереү үтәсәк, аҙаҡ ҡына республиканың бөтә райондары ла ҡуллана башлаясаҡтар. Был диагностика кешелә бер ниндәй үҙгәрештәр булмағанда ла, ауырыуҙың башланып торған осоронда ғына асыҡларға ярҙам итәсәк.\nКиләһе йылдарҙа быны ҡуллана башларбыҙ, тигән өмөт менән йәшәйбеҙ.\nӨйҙән сыға алмаған оло йәштәгеләр өсөн шулай уҡ мобиль бригадалар ойошторолған. Улар өйгә килеп анализ алып, кардиография үткәреп китәләр.\nАлкоголизм, тәмәке тартыу буйынса бөтә Рәсәйҙә проблемалар етерлек. Шуныһы ҡыуаныслы: хәҙер кешеләр элекке кеүек ҡайҙа етте, шунда тәмәке борхотоп, төпсөк ташлап йөрөмәйҙәр. Тимәк, халыҡ аҡрынлап аңлай бара.\nРайон халҡын ваҡытында диспансеризация үтергә саҡырам. Үҙәк ҡала дауаханаһы поликлиникаһына эш көндәрендә 410-сы кабинетҡа мөрәжәғәт итегеҙ. Көтәбеҙ!\nТуберкулез - мәкерле сир\nТуберкулез нәҫелдән бирелгән ауырыу түгел, ә шулай ҙа ғаиләлә сирле булған осраҡта, бер-береһенән йоҡтороп ҡалған кешеләрҙең дә ауырыуы мөмкин.... Тотош уҡырға\nШеш яман булмаҫ, ваҡытында асыҡлағанда\nМедицина алға киткән заман булһа ла, күптәр яман шеш тигән һүҙҙе ишетеү менән ҡалтырап төшә. Рәсәй һаулыҡ һаҡлау министрлығы мәғлүмәттәре буйынса,... Тотош уҡырға\nХалыҡ һаулығы һағында\nИлдең ныҡлы киләсәге халыҡтың рухи һәм физик сәләмәтлегенә ҡайтып ҡала. Был кешеләрҙең үҙ һаулығына яуаплы ҡарашына, медицина ярҙамының сифатына... Тотош уҡырға\n«Учалы ҡалаһында йәмғиәтте һауыҡтырыу механизмын булдырыу» тигән девиз аҫтында район хакимиәте эргәһендәге ведомство-ара кәңәшмә үтте. Бында сирҙе... Тотош уҡырға


Эш тамамланған тиерлек\n5 Декабрь 2021, 11:30\nБашҡортостанда быйылғы үткән айҙарҙа 300 километрҙан ашыу автомобиль юлдары ремонтланды.\nБыл эш Рәсәй Президенты Владимир Путиндың май указдары менән раҫланған “Хәүефһеҙ һәм сифатлы автомобиль юлдары” милли проекты (национальный проект “Безопасные и качественные автомобильные дороги”) сиктәрендә башҡарыла.\n“Ошо милли проект буйынса беҙ ете миллиард һумлыҡ эш башҡарҙыҡ, был сумманың 1,7 миллиард һумы федераль ҡаҙнанан бирелде. Ағиҙел аша ҡушылма күперҙе планда ҡаралған ваҡыттан өс айға алдараҡ файҙаланыуға тапшырҙыҡ. Был техник яҡтан үтә ҡатмарлы проектты ике йылдан да аҙыраҡ осорҙа тамамлай алдыҡ. Ул Өфөнән көньяҡҡа сығыу йүнәлешендәге хәлде байтаҡҡа яҡшырта алды”, – ти республиканың транспорт һәм юл хужалығы министры Александр Булушев.\nХәтерегеҙгә төшөрәбеҙ: “Хәүефһеҙ һәм сифатлы автомобиль юлдары” милли проекты сиктәрендә беҙҙең республикала алты мең объектты ремонтлау билдәләнгән. Был эш, ноябрь аҙағына мәғлүмәттәргә ярашлы, 94 процентҡа үтәлгән.


ХАЙБУЛЛАЛАР БАЙ БУЛА\n9 Февраль 2018, 13:02\nҺағынышлы тыуған яҡ сәләмдәрен унан ситтә йәшәүсе яҡташтарға йыр-моң, дәртле бейеүҙәр аша ғына тулыһынса тапшырып булалыр. Хәйбуллаларҙың рухи күстәнәсен баш ҡала тамашасыһы Хөсәйен Әхмәтов исемендәге Башҡорт дәүләт филармонияһында үткән «Халыҡтар дуҫлығы һәм берҙәмлеге менән йәшәй йөҙйәшәр Башҡортостан!» фестиваль-марафонында тәмләне. Башҡортостан Республикаһы ойошторолоуҙың 100 йыллығына бағышланған бөтә муниципаль берәмектәрҙең ижади программалар эстафетаһына старт биреү хәйбуллалар өлөшөнә төштө.\nФилармония холында йәйелдерелгән ҡул эштәре оҫталарының, тарихи, республика үҫешенә тос өлөш индергән арҙаҡлы шәхестәргә, башҡорт ырыуҙарына ҡағылышлы күргәҙмәләр райондың социаль-иҡтисади үҫешен сағылдырҙы. Башҡортостан Республикаһының 100 йыллығы уңайынан һөйөклө республикабыҙға нигеҙ һалыусыларға, уның данын күтәреүселәргә арналған рәхмәт һәм хөрмәт кисәһен Хәйбулла районы хакимиәте башлығы Рәил Хазморат улы Ибраһимов асты. Залда ултырыусы хөкүмәт һәм дәүләт эшмәкәрҙәрен, ғалимдар, әҙәбиәт һәм сәнғәт әһелдәрен, мәҙәниәт, мәғариф хеҙмәткәрҙәрен, студенттарҙы һәм уҡыусыларҙы, иң мөһиме, баш ҡалаға ҙур делегация менән килгән хәйбуллаларҙы Республика Башлығы исеменән мәҙәниәт министры Әминә Шафиҡова тәбрикләне.\n—Республикабыҙҙың һәр төбәге—ынйы. Ошондай мәҙәни ҡорҙар шул ынйыларҙы асыу, ҙур майҙандарға сығарыу маҡсатында уҙғарыла ла инде. Мөһим датаға әҙерлек сиктәрендә төбәгебеҙҙә шулай уҡ тарихи, ғилми саралар, 100 объект төҙөү, Башҡортостан ҡалалары һәм райондарында инфраструктураны яҡшыртыу ҡаралған,—тине Әминә Ивний ҡыҙы Шафиҡова.\nХәйбуллаларҙың 3 сәғәтлек байрам концертын Урал Торомтаев башҡорт халыҡ йыры «Урал» менән башлап ебәрҙе. Өфө тамашасыһы алдында «Түңгәүер» халыҡ ҡурайсылар, «Ҡош юлы» фольклор, Йомабай Иҫәнбаев исемендәге Балалар сәнғәт мәктәбенең «Йондоҙсоҡ», Исмәғил Тасимов исемендәге тау колледжының «Тау гәлсәрҙәре», «Сиҙәм» бейеү ансамблдәре, район мәҙәниәт һарайы солистары һәм башҡа артистар аһәңләнеп сығыш яһаны. Халыҡсанлыҡ, ябайлыҡ бөркөлгән концертты баш ҡала алҡыштарға күмде. Хәйбуллаларға был мәҙәни ҡор йыл йомғаҡтары кеүегерәк тә булыуы бигерәк тә уңышлы килеп сыҡты. Сөнки тап баш ҡала сәхнәһендә күп кенә яҡташтарыбыҙҙың намыҫлы хеҙмәте баһаланып, уңыштары барланып, гранттар тапшырылды.\n...Хәйбулла районында 1952 йылдарҙа сиҙәм һәм ҡалдау ерҙәрҙе һөрөү башлана, яҡшы иген уңышы алына. Ошо юғары уңыштарға ҡаҙаныуҙа етәкселәр Николай Батанов, Fилман Яҡупов, Лотфулла Ҡарамышев, Борис Петров юғары хөкүмәт наградаларына һәм маҡтаулы сиҙәмсе исеменә лайыҡ була. Башҡортостан Республикаһының 100 йыллығы уңайынан Хәйбулла районы хакимиәте төбәктең алдынғы етәксеһе Fилман Яҡупов исемендәге грант булдырҙы. Беренсе грантҡа Илдар Юлышевтың крәҫтиән-фермер хужалығы эйә булды.\n1934 йылда Бүребай мәғдән идаралығы асыла. Рәсәйҙең тәүге техник юғары уҡыу йорто—Санкт-Петербург тау институтын асыусы мәғдән сәнәғәтсеһе Исмәғил Тасимов исемендәге Аҡъяр тау колледжы төбәктә уңышлы эшләп килә. Геолог Усман Дәүләтбаев, академиктар Миниәхмәт Моталов, Илшат Әбделмәнов, таусы Зариф Туғыҙбаевтарҙың исеме республикала яҡшы таныш. Район хакимиәтенең сираттағы гранты «Тау-таш белгесе академик Миниәхмәт Моталов» исемендәге маҡтау билдәһе Аҡъяр тау колледжы студенты Айнур Түләшевҡа бирелде.\nХәйбулла—илгә иң күп иген тапшырған алтын ырҙын да. Районда ҡаты сортлы бойҙай үҫтереүҙә дан ҡаҙанған ялан батырҙарының (Абдулла Фәйзуллин, механизаторҙар Сабирйән Аслаев, Михаил Кириков, Камил Рәхмәтуллин, Гаврил Девицкийҙың ғаилә подряды) күп булыуы «Хәйбулланың алтын башағы» грантын булдырыуға этәргән. Уға иһә селекционер, фермер Әмир Шәйәхмәтов лайыҡ булды.\n«Бөйөк эштәр һәр ваҡыт бөйөк ҡаршылыҡтарға тап була. Кеше өсөн иң ҙур ҡаршылыҡ—ялҡаулыҡ һәм наҙанлыҡ. Үҙ-үҙен еңгән кеше бөтә ауырлыҡтарҙы ла еңә»,—тигән Fатаулла ишандың аманат һүҙен яҡташтары бер ваҡытта ла иҫтәренән сығармай. Башҡортостан һәм Рәсәй фәненә, тел һәм тарих ғилеменә ҙур өлөш индереүсе тарихсылар—Данир Үзбәков, Әмир Юлдашбаев, Миҙхәт Мәмбәтов, Илшат Насыров, Рафаил Рәхимов менән дә яҡташтар сикһеҙ ғорурлана. Fатаулла ишан исемендәге грант сәсәниә, Йәнтеш ауылы ағинәйҙәр клубы етәксеһе Фәниә Арыҫлановаға тапшырылды.\nХәйбулла районы арҙаҡлы табиптары, уҡытыусылары менән дә дан тота. Ошонан сығып һаулыҡ һаҡлау, мәғариф гранттары ла булдырылды һәм улар әлеге көндә ошо һөнәр эйәһе нескәлектәренә төшөнөп йөрөүсе уҡыу йорттары студенттарына бирелде.\nХәйбулла районының тыуған яҡты өйрәнеү музейы ла республикала иң яҡшыларҙан һанала. Михаил Гаврилович Некрасов музейҙы ойоштороусы һәм алыштырғыһыҙ директоры булған. М.Некрасов исемендәге грантты райондың тарих-крайҙы өйрәнеү музейы директоры Рәзилә Байғусҡарова яуланы.\nАғинәй Әсмә Усманова үҙе иҫән саҡта ете ырыуҙың еләндәрен, күлдәктәрен, баш кейемдәрен өйрәнеп 30-ға яҡын башҡорт ҡатын-ҡыҙҙары милли кейемен теккән. Фәҡәт Әсмә Усманованы милли кейемде фәнни һәм практик яҡтан тергеҙеүсе беренсе оҫта тип атарға мөмкин. Остаз исемендәге фиҙаҡәрлек гранты Вәзәм һуҡма шәле клубы етәксеһе Fөлназ Суринаға, райондың «Аҡтамыр» этно төркөмө етәксеһе Гөлфиә Хәләфетдиноваға тапшырылды.\nБеренсе башҡорт дирижеры—Хәйбулла районы Йәнтеш ауылы егете Fәйнетдин Хәйретдин улы Моталов юғары хөкүмәт наградаларына лайыҡ булған халыҡ артисы. Опера йырсыһы Зәйтүнә Fәзизова—Хәйбулла моңон һәм илһамын профессиональ сәхнәгә сығарған шәхес. Фестиваль-марафонда хәйбуллаларҙың матур тамашаһын алып барыусы Башҡортостандың халыҡ артисы Хөрмәтулла Үтәшев, бейеүселәр шулай уҡ Башҡортостандың халыҡ артистары Мөхәммәт Иҙрисов, Айытбай Фәйзуллиндар ҙа данлыҡлы Хәйбулла ерендә тыуып үҫкән. Сәнғәт әһелдәре гранты «Йондоҙсоҡ» балалар бейеү ансамбле солисы Нурислам Юламановҡа бирелде.\nТаштуғай ауылы, Турат сағылы, Көнбикә ташы, Ҡанифа юлы—Хәйбулла районында, Таналыҡ һәм Һаҡмар йылғаһы буйҙарында. Башҡортостандың боронғо сәсәндәр тауышы һәм аһәңе—Хәйбулла яғының рухи үрҙәре, йәндәй күргән ғәзиз ҡомартҡылары. Уларҙы һаҡлап халҡыбыҙға тапшырыусы ҡобайырсы һәм йыраусы Мөхәмәтйән Абдулла улы Ҡаҙаҡбаев—бөтә Башҡортостанға сәсән ауазын еткергән шәхес. Сәсәндәр традицияһын районында әле лә ҡәҙерләп һаҡлап йөрөтөүселәр араһында Асия Fәйнуллина һәм Камил Илембәтовтың исемдәрен атап үтмәйенсә мөмкин түгел.\nМ.Ҡаҙаҡбаев исемендәге грант Башҡортостан Республикаһының атҡаҙанған мәҙәниәт хеҙмәткәре Юнысов Илдар Әбделмән улына тапшырылды.\nХәйбулла яҙыусы, шағирҙар Fәзим Шафиҡов, Ҡәҙим Аралбаев, Йомабикә Ильясова, Фәрзәнә Аҡбулатова, рәссамдәр Дамир Ишемғолов, Сулпан Билалова, Фәтҡулла Аҡбулатовтарҙы үҫтергән илһамлы төбәк. Фестивалдә F.Шафиҡов исемендәге грантҡа Аҡъяр телерадио студияһы хәбәрсеһе Фәнилә Баширова эйә булды.\nХәйбулла—ҡурайсылар иле. Башҡортостан исеменән донъя сәхнәһенә күтәрелгән ҡурайсы Йомабай Мотийғулла улы Иҫәнбаев, уның моңон дауам иткән Сәйфулла Ишҡәле улы Дилмөхәмәтов, Ишморат Ҡәйүм улы Илбәков—моң илселәре. «Йомабай Иҫәнбаев көндәре»—республикала әле лә аҫыл арҙаҡлы ҡурайсыларҙы ҡеүәтләп торған оло мәҙәни-рух байрамы булып тора.\n«Хәйбулла ҡурайы» грантын билдәле ҡурайсы Илмир Ҡоҙабаев алды.\nХәйбуллаларҙың сығыштарында йырҙары ла, уйҙары, юлдары ла, эштәре лә тыуған республикабыҙҙың ҡеүәтен арттырыуға, данлауға арналғаны асыҡ күренде. Улар тән һәм йәндәре менән Башҡортостанға, туған халҡыбыҙға хеҙмәт итеүҙәрен иҫбатланы. Ҡунаҡсыл һәм йомарт хәйбуллалар юғары дәрәжәлә башлап ебәргән фестиваль-марафонды әлшәйҙәр ҡабул итте. Бөтә муниципаль берәмектәр ҙә был мәҙәни ҡорға яуаплы ҡарар, эстафетаны юғары кимәлдә дауам итер, тип ышанабыҙ.


Материалы за Апрель 2013 года » Страница 40 » Башҡортостан гәзите\nСоциаль мәсьәлә // 2-04-2013, 01:51\nРәсәй Президенты В. Путиндың Указына ярашлы, 18 йәшкә тиклемге инвалид балалар һәм бала саҡтан I группа инвалидтарын тәрбиәләүсе эшләмәгән ата-әсәләргә һәм опекундарға айлыҡ түләүҙәр арттырыласаҡ.\nРәсәй Пенсия фондының Башҡортостан буйынса бүлексәһенең матбуғат хеҙмәте хәбәр итеүенсә, беҙҙең республикала түләүҙәр, Урал коэффициентын да иҫәпләп, 1 380 һумдан 6 325 һумға тиклем тәшкил итәсәк. Бала саҡтан I группа инвалидтарын һәм инвалид балаларҙы тәрбиәләгән хеҙмәткә һәләтле 12 747 кешенең 6 898-е (ата-әсәләр һәм опекундар) айлыҡ түләүҙәрҙе юғары күләмдә алыу хоҡуғына эйә.\nКом: 0 // Уҡынылар: 690 тапҡыр // Тотош уҡырға\nЙәмғиәт, Мәҙәниәт һәм әҙәбиәт // 2-04-2013, 01:14\nДраматург, арҙаҡлы шәхес Нәжиб ағай Асанбаевтың арабыҙҙа юҡлығына ышанғы килмәй. Ул бөтә ғүмере буйына командир булып йәшәне һәм ижад итте.\nБөйөк Ватан һуғышында хәрби офицер дәрәжәһендә батарея командиры булып Бөйөк Еңеүгә үҙенең өлөшөн индерһә, тыныс тормошҡа әйләнеп ҡайтҡас, талантын әҙәбиәткә хеҙмәт итеүгә арнаны. Бында ла ул командир булды, мин уны драматургия генералы тип атар инем. Нәжиб Вилдан улы үҙе кеүек үк бөйөк шәхестәр тураһында драмалар яҙып һәйкәл ҡуйҙы. Советтар Союзы Геройы, шағир Муса Йәлилгә арнап “Ҡанат йәйгәндә” тигән драмаһын ижад итте.\nКом: 0 // Уҡынылар: 618 тапҡыр // Тотош уҡырға\nТөбәгебеҙ тарихын бергә яҙайыҡ!\nЙәмғиәт // 2-04-2013, 01:12\n1 апрелдән 2013 йылдың икенсе яртыһына гәзит-журналдарға рәсми яҙылыу кампанияһы башланды.\nИкенсе ярты йыллыҡта "Башҡортостан"дың индекстары артыуы хаҡында хәбәр иткәйнек инде. Гәзитебеҙ июль айынан дүрт индекс буйынса сығасаҡ. Хәҙер, мөмкинлегегеҙгә ҡарап, һайлап яҙыла алаһығыҙ. Өҫтәмә индекс булдырғанда, һеҙҙең теләк-тәҡдимдәрегеҙ иҫәпкә алынды.\nКом: 0 // Уҡынылар: 563 тапҡыр // Тотош уҡырға\nБәләкәй авиация үҫеш ала\nЙәмғиәт // 2-04-2013, 01:10\n1 апрелдән Волга буйы федераль округы төбәктәре араһында бәләкәй авиацияны үҫтереү программаһы тормошҡа ашырыла башланы. Проекттың төп маҡсаттарының береһе — халыҡтың эш әүҙемлеген арттырыу, төбәктәрҙе иҡтисади йәһәттән өҫтәмә үҫтереү.\nБыл программа федераль округ төбәктәрендәге аэропорттарҙың инфраструктураһын яңыртыу мөмкинлеге бирәсәк. Күҙаллауҙарға ҡарағанда, пассажирҙар ташыу быйыл уҡ артасаҡ. Ер транспортында йөрөү менән сағыштырғанда йылына 1,5 миллион сәғәт экономиялана. Пассажирҙар авиабилет хаҡының 50 процентын ғына түләйәсәк, ә ҡалғаны федераль һәм төбәк ҡаҙналарынан ҡапланасаҡ.\nКом: 0 // Уҡынылар: 459 тапҡыр // Тотош уҡырға\nЙәмғиәт // 2-04-2013, 01:09\nБашҡортостан Хөкүмәтендә Бәлиғ булмағандарҙың эштәре һәм уларҙың хоҡуғын яҡлау комиссияһының ултырышы үтте. Уны Башҡортостан Хөкүмәте Премьер-министры урынбаҫары Лилиә Ғүмәрова алып барҙы.\nСарала “Башҡортостанда бала хоҡуҡтарының төп гарантиялары тураһында”ғы республика Законын тормошҡа ашырыу мәсьәләләре тикшерелде. Был Закон балалар өсөн комендант сәғәтен булдырыуҙы, төндә улар яңғыҙ урамда йөрөгән өсөн ата-әсәләрҙең яуаплылығын көсәйтеүҙе күҙаллай. Мәғлүмәттәрҙән күренеүенсә, үҫмерҙәр енәйәтселеге былтыр 16,3 процентҡа кәмегән.\nКом: 0 // Уҡынылар: 519 тапҡыр // Тотош уҡырға\nДемографик хәл яҡшыра\nСәйәсәт // 2-04-2013, 01:09\nБашҡортостан Президенты Рөстәм Хәмитов Ижевскиҙа Волга буйы федераль округы Советы ултырышында ҡатнашты.\nУны Рәсәй Президентының Волга буйы федераль округындағы Тулы хоҡуҡлы вәкиле Михаил Бабич үткәрҙе. Ултырышта округ төбәктәрендә демографик сәйәсәтте тормошҡа ашырыу хаҡында һүҙ барҙы.\nСара барышында төбәк башлыҡтары бөгөнгө демографик хәлгә баһа бирҙе, ыңғай һөҙөмтәләргә туҡталды, мәсьәләләрҙе хәл итеү юлдарын тикшерҙе.\nҺуңғы бер нисә йылда Башҡортостанда демографик хәлдең яҡшырыуы күҙәтелә.


Баш ҡалала «Урал төҙөлөш индустрияһы-2014» халыҡ-ара махсус күргәҙмә уҙасаҡ // Иҡтисад | новости башинформ.рф\nБаш ҡалала «Урал төҙөлөш индустрияһы-2014» халыҡ-ара махсус күргәҙмә уҙасаҡ\n15:21, 19 сентября 2014 Иҡтисад\n23-26 сентябрҙә Өфөлә XXIV «Урал төҙөлөш индустрияһы форумы — 2014» халыҡ-ара күргәҙмәһе «ВДНХ-Экспо» күргәҙмә комплексында уҙасаҡ.\nБашҡортостан күргәҙмә компанияһынан хәбәр итеүҙәренсә, Урал һәм Волга буйының иң эре төҙөлөш форумында Рәсәйҙең, яҡын һәм алыҫ сит илдәрҙең 150-нән ашыу компанияһы ҡатнашасаҡ. Күргәҙмә тематикаһы объекттарҙы проектлау һәм төҙөлөш, биҙәү материалдары, ҡорамалдар һәм ҡоралдар менән тәьмин итеүҙән алып биналар төҙөүгә һәм уларҙы хеҙмәтләндереүгә тиклем эшмәкәрлектең бөтә йүнәлештәрен тиерлек үҙ эсенә ала.\nФорум сиктәрендә махсуслаштырылған «Күсемһеҙ милек» күргәҙмәһе һәм «Аҙ ҡатлы һәм коттедждар төҙөлөшө» экспозицияһы эшләйәсәк, уларҙа шәхси йорт төҙөүҙә яңы материалдар һәм технологиялар тәҡдим ителәсәк. Бынан тыш, программа менән йыл һайын уҙғарылып килгән «Башҡортостандың төҙөлөш һылыуҡайы» тармаҡ конкурсы, шулай уҡ архитекторҙар һәм проектсылар, төҙөүселәр һәм дизайнерҙар өсөн махсус саралар ҡаралған.\nФорумда ҡатнашыусылар һәм ҡунаҡтар төҙөлөш компаниялары һәм етештереүсе предприятиелар етәкселәре менән шәхси осрашыу үткәрә, урында хеҙмәттәшлек тураһында килешеүҙәр төҙөй аласаҡ.\nКүргәҙмә көн һайын иртәнге сәғәт 10-дан алып киске 6-ға тиклем (26 сентябрҙә – көндөҙгө сәғәт 3-кә тиклем) Менделеев урамы, 158 адресы буйынса эшләйәсәк.\nТеги: күргәҙмәләр,төҙөлөш,Урал төҙөлөш индустрияһы